title: Akita (koira)

text: Myös suosittu manga- ja myöhemmin myös TV-sarja Ginga Nagareboshi Gin (Hopeanuoli) on saanut akita-rodun suosion nousuun. Mangassa Gin-niminen akitan pentu seikkailee koettaen kaataa verenhimoisen Akakabuto-karhun.


title: Akita (koira)

text:
Nykyinen kanta on melko sisäsiittoinen, sillä toisen maailmansodan jälkeen jäljellä ei ollut enää montaa akitaa, ja jalostusta oli pakko jatkaa niillä. Tämä yhdistettynä takavuosien matador-jalostukseen on myös aiheuttanut ongelmia perinnöllisten sairauksien osalta. Akitan pahimmat rotutyypilliset sairaudet ovat periytyvät autoimmuunisairaudet SA ja UDS eli VKH, joihin ei ole parannuskeinoa. Akita ryn ylläpitämälle avoimelle SA-listalle on ilmoitettu noin muutamaa prosenttia vastaava määrä koiria Suomen akitakannasta. Rodulla on myös jonkin verran allergioita sekä yliherkkyyksiä. Rakenteellisesti akitan ongelmakohtia ovat kapearintaisuus ja heikot takaosat, jotka ilmenevät liian suorina polvina ja kintereinä sekä pihtikinttuina. Myös etuosa voi olla liian kapea ja olka- ja kyynärkulmat riittämättömät. Takaosan ongelmat vaikuttavat myös liikkeisiin, joiden tulisi olla yhdensuuntaiset ja suorat. Etenkin takaliikkeissä on huomattavissa kapeutta ja kinnerahtautta.
Toisaalta toinenkaan ääripää ei ole toivottava, sillä rotumääritelmän mukaan akitoilla kulmausten tulee olla kohtuulliset.


title: Kehitysmaa

text: Kehitysmaa on teollisuusmaihin tai rikkaisiin maihin verrattuna tietyillä indikaattoreilla katsottuna vähemmän kehittynyt valtio. Usealla kehitysmaalla on kolonialistinen menneisyys siirtomaana.


title: Kehitysmaa

text: Kehitysmaa ei ole saavuttanut tiettyä yhteiskunnallista ja taloudellista kehitystasoa, joka olisi tuonut mukanaan materiaalisesti korkean elintason. Tunnusomaisia piirteitä ovat alhainen bruttokansantuote, kansalaisten enemmistön vähäinen varallisuus, puutteellinen koulutustaso, etenkin heikko lukutaito, ja terveydenhuollon pulmat, erityisesti korkea lapsi- ja tautikuolleisuus sekä matala elinajanodote, ja siitä seuraava suuri syntyvyys. Demokratiaa sekä siihen liittyvää vakaata poliittista ja oikeudellista yksilönoikeuksien, vapauden, tasa-arvon ja yhteiskuntaluottamuksen ilmapiiriä ei usein ole, tai se on varsin vakiintumatonta.


title: Kehitysmaa

text: Kehitysmaat ovat keskenään hyvin hajanainen ryhmä. Aikaisemmin oli yleistä määritellä kehitysmaiksi kaikki Aasian, Afrikan ja Latinalaisen Amerikan maat Neuvostoliittoa ja Japania lukuun ottamatta. Nykyisin muutamat niistä ovat kuitenkin jo siinä määrin vaurastuneita, ettei niitä enää lueta kehitysmaihin, kun taas Neuvostoliittoon aikoinaan kuuluneita Keski-Aasian maita voidaan jo sellaisina pitää. Köyhimpiä maita voidaan kuvata omalla termillään: "heikoimmin kehittyneet maat" tai "alikehittyneet maat". Suhteellisesti selvästi eniten tällaisia maita on Afrikassa, jonka tilanteesta esimerkiksi viimeisten vuosikymmenten nälänhädät, sodat ja luonnonkatastrofit, kuten kuivuudet tai tulvat, ovat jättäneet varsin lohduttoman kuvan. Lisäksi etenkin Aasiassa ja Latinalaisessa Amerikassa on paljon kehitysmaan kriteerit täyttäviä valtioita, mutta osa niistä on jo varsin teollistuneita, esimerkiksi Turkki, Intia ja Etelä-Afrikka. Näistä edistyneemmistä maista käytetään usein nimitystä "vähemmän kehittyneet maat" erotuksena köyhimpiin eli "vähiten kehittyneisiin maihin".


title: Kehitysmaa

text: Kehitysmaiden määrittelyä vaikeuttaa kuitenkin se, että yhden maan sisällä voi olla kehitystasoltaan keskenään hyvin erilaisia alueita. Esimerkiksi Kiina on edelleen satoine miljoonine maaseudulla asuvine köyhineen kehitysmaa, vaikka jotkut sen rikkaimmista kaupungeista vaikuttavat hyvin vaurailta.


title: Kehitysmaa

text: Kehitysmaihin on aiemmin viitattu ilmaisulla "kolmas maailma", mutta tämä on jäämässä pois, koska sosialististen maiden muodostamaa toista maailmaa ei enää kylmän sodan päättymisen jälkeen ole ollut entisessä mielessä.


title: Kehitysmaa

text: Kehitysmaat käyttävät nykyään usein itsestään kiertoilmausta ”etelä” (tai ”Etelä”, isolla kirjoitettuna), ja sitä on viime aikoina käytetty paljon myös angloamerikkalaisessa lehdistössä kuvaamaan näitä enimmäkseen lähellä päiväntasaajaa sijaitsevia maita, joista osa on myös eteläisellä pallonpuoliskolla.


title: Kehitysmaa

text:
Jotkut tahot ovat myös kritisoineet käsitettä ”kehitysmaa”. Sen on väitetty olevan subjektiivinen, tietyn diskurssin ja arvomaailman luoma käsite, joka langettaa leiman tiettyjen maiden ja niiden asukkaiden ylle.
Seuraavia maita pidetään kehitysmaina Kansainvälisen valuuttarahaston maailmanlaajuisen talousnäkymä raportin mukaisesti, huhtikuulta 2015.
IMF:n raportin ulkopuolella
Kehitysmaiden tunnusmerkkejä ovat valtioiden taloudelliset ongelmat; teollisuutta on vähän ja talous on enimmäkseen maataloutta. Tyypillistä on, että suuri osa, joskus jopa yli puolet, väestöstä elää informaalitaloudessa eli virallisen talouden ulkopuolella. Vienti on enimmäkseen maataloustuotteita ja jalostamattomia raaka-aineita. Teollistuakseen moni valtio ottaa lainoja teollisuusvaltioilta ja ajautuu helposti velkakierteeseen. Monien kehitysmaihin kuuluvien maiden ilmasto on maanviljelylle epäsuotuisa ja aiheuttaa paljon ongelmia, muun muassa nälkää. Taloudelliset ongelmat johtavat poliittisiin ongelmiin, kuten toistuviin vallankaappauksiin ja sisällissotiin.


title: Kehitysmaa

text: YK:n kauppa- ja teollisuusjärjestö UNCTAD arvioi, että pelkästään Afrikan maat ottivat lainaa 540 miljardia dollaria vuosina 1972–2002. Öljykriisi 1970-luvulla nosti korkoja ja suisti monen kehitysmaan ottamaan lisälainaa ja siten velkakierteeseen. Kehitysmaiden nykyinen velka koostuu korkeasta korosta, jota kehitysmaat maksavat takaisin lainasumman lisäksi.


title: Kehitysmaa

text: Vaikka kehitysmaista löytyykin vaurautta, se on normaalisti keskittynyt pienelle osalle väestöstä. UNICEFin mukaan yli neljännes kehitysmaiden lapsista on alipainoisia ja 5,6 miljoonaa lasta kuolee liian vähäisen tai yksipuolisen ruoan vuoksi vuosittain.


title: Kehitysmaa

text: Maailmanpankin arvion mukaan vuonna 2015 äärimmäisessä köyhyydessä eli 702 miljoonaa ihmistä, kun vuonna 1990 luku oli 1750 miljoonaa. Prosentteina luvut olivat 37,1 % ja 9,6 %. Vuonna 2015 köyhyys oli ensimmäistä kertaa ikinä alle 10 %.


title: Kehitysmaa

text: Näin YK:n tavoite puolittaa äärimmäinen köyhyys vuosina 1990 - 2015 toteutui etuajassa. Vuonna 1990 ihmisistä 43 % eli alle 1,25 dollarilla päivässä, vuonna 2008 enää 22 %, ja lasku jatkui. Vuonna 1981 osuus oli 52 %. Ensimmäistä kertaa sekä äärimmäisen köyhien väestöosuus että heidän lukumääränsä vähenivät kaikilla kuudella alueella (vuodesta 2005). Saharan eteläpuolisessa Afrikassa äärimmäinen köyhyys koski ensi kerran alle puolta kansasta (47 % vuonna 2008). Itä-Aasiassa alle 1,25 dollarilla päivässä eli 77 % vuonna 1981 ja 14 % vuonna 2008. Luvuissa on korjattu inflaatio ja ostovoima.


title: Kehitysmaa

text: Dollar ja Kraay (2001) osoittivat, että globalisaatioon osallistuneiden kehitysmaiden tulot ovat kasvaneet nopeammin kuin rikkaiden maiden tulot ilman tuloerojen kasvua. Sala-I-Martin (2002) osoitti, että köyhien määrä maailmassa olisi 300–500 miljoonaa pienempi vuonna 1998 kuin 1970-luvulla. Suhteellinen ja absoluuttinen köyhyys olivat kumpikin vähentyneet. Vuonna 2006 Afrikka oli vielä jäänyt pitkälti paitsi tästä ja silloin kansantaloustieteen professori Vesa Kanniainen arvioi, että maanosa tarvitsisi lisää globalisaatiota eli "taloudellista vaihdannan vahvistumista ja tuotannontekijöiden liikkuvuuden lisääntymistä".


title: Kehitysmaa

text: Maailmanpankin tutkijat David Dollar ja Aart Kraay (2002) osoittivat, että keskitulojen kasvaessa köyhimmän viidenneksen tulot kasvoivat samassa suhteessa. Tutkimuskirjallisuudessa todetut kasvua lisäävät politiikat ja instituutiot eivät lisänneet tuloeroja. Näitä olivat avoimuus kaupalle, makrotaloudellinen vakaus, rajoitettu julkinen sektori, finanssitalouden kehittyneisyys, vahva omaisuudensuoja ja laillisuusperiaate. Itse asiassa julkisen sektorin pienuus ja korkean inflaation välttäminen näyttäisivät jossain määrin lisäävän köyhimpien osuutta tuloista. Kasvua lisäävät instituutiot siten auttavat köyhiä siinä missä muitakin, myös talouskuri (fiscal discipline).


title: Kehitysmaa

text: Politiikat ja instituutiot, joiden piti auttaa köyhiä, eivät nekään vaikuttaneet köyhien tulo-osuuteen. Näitä ovat julkiset sosiaalimenot, demokraattiset instituutiot, peruskouluun osallistuminen ja maatalouden tuottavuus. Niillä ei ollut mitään robustia yhteyttä kasvuun eikä köyhien tulo-osuuteen. Sosiaalimenojen osuus julkisista menoista jopa heikensi köyhien tulo-osuutta melkein tilastollisesti merkitsevästi.


title: Kehitysmaa

text: Näin ollen talouskasvu on tärkeää köyhyyden poistamisessa. Keskimäärin köyhien osuus tuloista jopa hieman nousi keskitulojen kasvaessa, ehkä sattumalta. Kasvun ja köyhyyden poistamisen suhde ei ole eronnut eri ajanjaksoina, ei muutu kriiseissä ja on sama rikkaissa ja köyhissä maissa. Näin ollen kasvua lisäävän politiikan, kuten talouskurin ja kaupan avoimuuden pitää olla köyhyyden vähentämispolitiikan keskiössä.


title: Kehitysmaa

text: Vuonna 2013 Dollar, Kraay ja Yalen Tatjana Kleineberg tutkivat datan 118 maasta neljältä tuoreimmalta vuosikymmeneltä. Aiemman tutkimuksen tavoin yhä talouskasvu oli tärkein köyhimmänkin viidenneksen rikastumisen tekijä. Köyhimmän viidenneksen tulo-osuudet muuttuivat vain vähän eivätkä riippuneet keskitulon muutoksista. Tulokset pätivät riippumatta epätasa-arvon muutoksista ja maakohtaisista kasvutekijöistä ja osoittivat, että on vaikeaa löytää keinoja vaikuttaa köyhimpien tulo-osuuteen.


title: Kehitysmaa

text: YK:n UNDP:n raportti kertoi inhimillisen kehityksen mittareiden osoittavan huomattavaa paranemista 2000-luvulla. Syynä tähän on kaupan kasvu. Globalisaatio on vähentänyt kaupan esteitä ja levittänyt tuotantoketjuja valtionrajojen yli. Tämä on kiihdyttänyt köyhien maiden talouskasvua.


title: Kehitysmaa

text: Kehitysmaa ottaa usein vastaan kehitysapua muilta mailta. Suurten kriisien aikaan apu on luonteeltaan pääasiassa suoraa humanitaarista apua, esimerkiksi ruokaa ja lääkintää.


title: Kehitysmaa

text: Perinteisesti tyypillinen kehitysavun muoto ovat olleet kehitysprojektit, esimerkiksi veteen liittyvän kriittisen perusinfrastruktuurin (padot, kaivot, kastelujärjestelmät) rakentaminen. Lisäksi erilaiset kehitysmaiden koulutusjärjestelmään liittyvät panostukset ovat voimakkaassa kasvussa. YK:n suosituksen mukaisesti jokaisen maan tulisi antaa 0,7 prosenttia kansantuotteestaan kehitysapuun. Monet maat, kuten Suomi, eivät täytä tätä kriteeriä. Suomen tilanne vuosikymmen sitten oli toisin, ja muut maailman valtiot ottivat oppia Suomesta.


title: Kehitysmaa

text: Kehitysprojekteista on siirrytty viime aikoina yhä enemmän suoraan budjettitukeen, jossa rahoitusta kanavoidaan valtiolle käytettäväksi johonkin tiettyyn tarkoitukseen.


title: Kehitysmaa

text: Suoran kehitysavun lisäksi kansainvälinen valuuttarahasto IMF ja Maailmanpankki antavat suhteellisen halpaa lainaa usein monimutkaisilla lainajärjestelyillä erilaisiin yhteiskunnallisiin uudistuksiin. Näitä tahoja on kritisoitu liian liberalistisesta ja avointa maailmankauppaa suosivasta linjasta, millä on väitetty olevan epäsuotuisa vaikutus kehitysmaiden talousrakenteille. Uudistukset nähdään yleensä välttämättöminä myös niiden kriitikoiden mielestä, mutta tarvittavien uudistusten luonteesta on paljon erimielisyyksiä.


title: Kehitysmaa

text: Maailmanpankki ja IMF siirtyivät vuosituhannen vaihteessa köyhyyden vähentämisen lähestymistapaan ("PRS - Poverty Reduction Strategy"), jossa eksplisiittisesti painotetaan suoria sosiaalipoliittisia ohjelmia köyhyyden vähentämiseksi, paikallista omistajuutta sekä demokraattista osallistumisprosessia avun suunnittelussa. Vanhaa talouden sopeuttamiseen lähestymistapaa ei ole kuitenkaan hylätty, vaan se on osana köyhyyden vähentämisajattelua. Köyhyyden vähentämisen lähestymistapaa heijastavat myös erilaisten ongelmien poistamiseksi tietyssä määräajassa. Keskustelu oikeanlaisen avun luonteesta jatkuu kiivaana.


title: Kehitysmaa

text: 1970-luvulla kehitysmaat vaativat kansainvälisillä foorumeilla ”uutta kansainvälistä talousjärjestystä”. Se oli monipuolinen ohjelma maailmantalouden rakenteiden muuttamiseksi. Keskeiset ehdotukset kuitenkin jäivät toteutumatta teollisuusmaiden laimean vastaanoton takia. Myös toisen maailmansodan jälkeen perustettu Sitoutumattomien maiden liike oli kehitysmaiden yhteinen projekti saavuttaa toimintatilaa maailmanpolitiikassa. Viime aikoina kehitysmaat ovat järjestäytyneet taas hieman yhtenäisemmin kansainvälisisissä instituutioissa, kuten Maailman kauppajärjestössä.


title: Kehitysmaa

text: Yhtenä ongelman kehityksessä on nähty, että luonnonvarat eivät väitetysti riitä turvaamaan kaikille maailman ihmisille samanlaista materiaalista elintasoa kuin länsimaissa.


title: Kehitysmaa

text: On esimerkiksi esitetty, että öljyhuippu ja sitä todennäköisesti seuraava energiapula voi estää kehitysmaita koskaan saavuttamasta länsimaista elintasoa. Optimistit ovat kuitenkin eri mieltä, vaikka siirtymäkausi vaihtoehtoisiin energiamuotoihin voi aiheuttaa väliaikaisia ongelmia. Öljyn hinnan nousu vuosina 2004 ja 2005 on aiheuttanut monissa kehitysmaissa vakavia ongelmia esimerkiksi kuljetusten järjestämisessä ja lisännyt poliittista epävakautta.


title: Alfons Almi

text: Alfons Aleksander Almi (vuoteen 1934 Alm; 20. elokuuta 1904 Helsinki – 22. helmikuuta 1991 Helsinki) oli suomalainen tenori ja oopperanjohtaja. Työskenneltyään aluksi meijerialalla hän opiskeli vuodesta 1933 lähtien laulua muun muassa Hanna Granfeltin johdolla. Hän lauloi Suomalaisessa oopperassa 1930- ja 1940-luvulla useita merkittäviä tenorirooleja. Vuonna 1952 hänestä tuli oopperan talouspäällikkö ja muiden johtotehtävien kautta pääjohtaja vuosiksi 1956–1971. Vuonna 1971 hän jäi eläkkeelle johtajanvirasta ja ryhtyi lähes päätoimisesti hankkimaan Suomeen uutta ajanmukaista oopperataloa. Almi oli mukana oopperatalon peruskiven muurauksessa 1988 sekä vielä harjannostajaisissa 1990, muttei enää ehtinyt nähdä talon vihkiäisnäytäntöä 30. marraskuuta 1993.


title: Alfons Almi

text: Alfons Almille myönnettiin professorin arvonimi vuonna 1967 ja säveltaiteilijain valtionpalkinto vuonna 1987. Aleksis Kiven Seuran Eskon puumerkki -palkinnon hän sai 1983.


title: Alfons Almi

text: Hänen vaimonsa Doris Laine oli tunnettu suomalainen balettitanssija ja myöhemmin myös baletinjohtaja.


title: Alfons Almi

text: Almi kunnostautui jatkosodassa useissa eri tehtävissä, muun muassa II/KTR 7:n suorasuuntaustykkijaoksen johtajana. Almi tuhosi runsaasti yli 100 vihollisen erilaista pesäkettä. Kannaksen Ryhmän komentaja kenraaliluutnantti Harald Öhquist esitti Almin palkitsemista Vapaudenristin 2. luokan Mannerheim-ristillä 18. kesäkuuta 1942. Ylipäällikkö Mannerheim ei kuitenkaan hyväksynyt esitystä.


title: Alfons Almi

text: Myöhemmin kaksinkertainen Mannerheim-ristin ritari, kenraalimajuri Aaro Pajari yritti vaikuttaa Mannerheimiin Almin asiassa vielä 12. joulukuuta 1944 ja kirjoitti ylipäällikölle kirjeen. Mannerheim ei jostain syystä edes vastannut Pajarin lähettämään kirjeeseen. Ritariesitystä ei myöskään otettu uudelleen käsittelyyn.


title: Bergiselschanze

text: Bergiselschanze on hyppyrimäki Innsbruckissa Itävallassa.


title: Bergiselschanze

text: Bergiselschanzesta hypätään yksi Keski-Euroopan mäkiviikon osakilpailuista. Hyppyrimäen on suunnitellut Zaha Hadid ja se toimii myös näkötornina ja ravintolana. Hyppyrimäen alitse menee A13-tien Bergiseltunnel.


title: Bergiselschanze

text: Bergiselschanzessa on järjestetty vuosien 1964 ja 1976 talviolympialaisten avajaiset ja suurmäen kilpailut, sekä vuosien 1933 ja 1985 hiihdon MM-kilpailujen suurmäen kilpailut. Bergiselschanze tulee olemaan samassa roolissa vuoden 2019 hiihdon MM-kilpailuissa, kun kilpailut myönnettiin kesäkuussa 2014 Seefeldille. Hyppyrimäessä on myös järjestetty talviuniversiadien suurmäen kilpailut vuosina 1968 ja 2005.


title: Bergiselschanze

text: Ensimmäiset luonnonmäet Innsbruckiin tehtiin vuonna 1906 ja ensimmäinen hyppyrimäki vuonna 1908 Husslhofiin. Bergiseliin tehtiin ensimmäinen luonnonmäki vuonna 1927, josta alkaen siellä on järjestetty kansainvälisiä mäkihyppykilpailuja. Vuoden 1933 MM-kilpailuja varten rakennettiin uusi puinen hyppyrimäki, joka romahti vuonna 1941 ja vierailulla olleista jalkapallojoukkueista menehtyi neljä jäsentä. Toisen maailmansodan jälkeen rakennettiin uusi hyppyrimäki, joka valmistui vuonna 1949. Vuosien 1964 ja 1976 talviolympialaisia varten hyppyrimäkeä, katsomoa ja muita tiloja suurennettiin ja modernisoitiin. Se toimi myös olympialaisten avajaisten pitopaikkana, päättäjäiset järjestettiin Olympiahallessa. Vuoden 1963 remontin jälkeen K-piste sijaitsi 90 metrissä ja vuoden 1974 remontin jälkeen 95 metrissä ja myöhemmin 106 metrissä. Hyppyrimäkeä remontoitiin myös vuonna 1984 seuraavan vuoden MM-kilpailuja varten, remontin jälkeen K-piste sijaitsi 110 metrissä ja HS-pisteeksi asetettiin myöhemmin 115 metriä.


title: Bergiselschanze

text: Nykyinen Zaha Hadidin suunnittelema 50 metriä korkea hyppytorni on avattu vuonna 2001 ja monet hyppääjät pitävät tätä modernia tornia mukavana suorituspaikkana. Uuden hyppyrimäen rakentamisen yhteydessä rakennettiin myös hiihtohissi ja alastulorinteeseen asennettiin muovitus. Rakennustyöt maksoivat yhteensä noin 12 miljoonaa euroa. Joulukuussa 2012 vauhtimäkeen asennettiin jäähdytysjärjestelmä, joka korvattiin 2017 nykyaikaisella jäädytettävällä latuprofiililla.


title: Bergiselschanze

text: Talviolympialaisissa 1964 suurmäen kilpailun voitti norjalainen Toralf Engan ja talviolympialaisissa 1976 suurmäen kilpailun voitti itävaltalainen Karl Schnabl.


title: Bergiselschanze

text: Mäkihypyn maailmanmestaruuden vuonna 1933 voitti sveitsiläinen Marcel Reymond ja suurmäen maailmanmestaruuden vuonna 1985 voitti norjalainen Per Bergerud ja joukkuekilpailun Suomi joukkueella Tuomo Ylipulli, Pentti Kokkonen, Matti Nykänen ja Jari Puikkonen.


title: Bergiselschanze

text: Talviuniversiadeissa 1968 suurmäen kilpailun voitti japanilainen Hiroshi Itagaki ja talviuniversiadeissa 2005 suurmäen kilpailun voitti itävaltalainen Manuel Fettner.


title: Bergiselschanze

text: Mäkiennätyksen 137,0 metriä on hypännyt Stefan Kraft.


title: Bergiselschanze

text: Kesämäkiennätyksen 136,0 metriä on hypännyt Adam Małysz.


title: Britannian aateliset

text: Britannian aateliset jaetaan ylhäisaatelisiin eli pääreihin, joihin kuuluvat ylimmästä alimpaan herttua ("duke"), markiisi ("marquess"), jaarli ("earl"), varakreivi ("viscount") ja paroni ("baron"), sekä ritaristoon, johon lasketaan yleensä sekä baronetti ("baronet") että ritari ("knight"). Suomalaisesta ja saksalaisesta aatelista poiketen aatelisarvo periytyy yleensä vain vanhimmalle pojalle (poikkeuksia on, yhtenä tunnetuimpana Marlborough'n herttuan arvo, joka voi periytyä myös naispuoliselle perijälle).


title: Britannian aateliset

text: 1800-luvulle saakka kaikki päärinarvot olivat perinnöllisiä ja 1900-luvun loppuun saakka kaikilla Englannin, Iso-Britannian ja Yhdistyneen kuningaskunnan pääreillä (viime aikoihin saakka naisia lukuun ottamatta) oli oikeus paikkaan parlamentin ylähuoneessa. Sen jälkeen kun Harold Wilsonin Labour-hallitus tuli valtaan vuonna 1964, ei perinnöllisiä päärinarvoja muutamia poikkeuksia lukuun ottamatta ole myönnetty muille kuin kuninkaallisen perheen jäsenille. Tämä on kuitenkin vain käytäntö, ja pääministeri Margaret Thatcher pyysi vielä 1980-luvulla kuningatarta luomaan kolme perinnöllistä, ei-kuninkaallista päärinarvoa. Viimeinen näistä myönnettiin entiselle pääministerille Harold Macmillanille, josta tuli Stocktonin 1. jaarli vuonna 1984.


title: Britannian aateliset

text: Elinikäiset, siis ei-perinnölliset päärinarvot perustettiin 1876, ja niitä käytettiin aluksi vain eräissä poikkeustapauksissa. Niitä myönnettiin lähinnä lainoppineille, kun haluttiin tuoda parlamentin ylähuoneeseen tietämystä juridiikasta. Vuoden 1958 laki teki ei-perinnöllisyydestä normin kuninkaallisen perheen ulkopuolelle myönnettävillä uusille päärinarvoille. Uudistuksen vaikutukset olivat hitaat, sillä viime aikoihin saakka päärinarvon perineet saivat osallistua ylähuoneen kokouksiin elinikäisten päärien rinnalla. Nykyisin monet perinnölliset päärit ovat menettäneet ylähuoneoikeuden. Kaikilla elinikäisillä pääreillä on paronin arvo ja oikeus osallistua ylähuoneeseen, mutta arvo ja oikeus eivät siis periydy. Jotkut elinikäiset päärit ovat saaneet arvonimen saavutustensa perusteella, toisille se on myönnetty poliittis- ja juridisteknisistä syistä. Tyypillisesti entiset pääministerit ja alahuoneen puhemiehet saavat jäädessään eläkkeelle elinikäisen paroninarvon. Aiemmin he saivat tyypillisesti periytyvän jaarlinarvon.


title: Britannian aateliset

text: Baronetista käytetään titteliä "Sir" ja heidät luetaan yleensä ritaristoon, mutta titteli eroaa ritarista perinnöllisyytensä vuoksi, toisaalta oikeutta osallistua ylähuoneeseen ei ole koskaan ollut. Perinnöllisten päärinarvojen tapaan baronetinarvoja ei ole myönnetty vuoden 1964 jälkeen, ainoana poikkeuksena Margaret Thatcherin puolisolle Sir Denis Thatcherille vuonna 1991 myönnetty baronetinarvo, joka on toistaiseksi viimeinen kuninkaallisen perheen ulkopuolelle myönnetty perinnöllinen arvonimi Britanniassa.


title: Britannian aateliset

text: Keskiajan ritarilaitoksesta alkunsa saanut ritarinarvo ei ole perinnöllinen ja sen kantajasta käytetään puhuttelua "Sir". Naispuolinen vastaava puhuttelu on "Dame", mutta sitä käytetään vain tiettyjen ritarikuntien jäsenistä. Ritarinarvon saavat tyypillisesti mm. korkeimman oikeuden tuomarit ja tärkeät virkamiehet ja eri elämänaloilla, nykyisin myös populaarikulttuurissa, menestyneet. Esimerkiksi muusikko Elton John, laulaja Vera Lynn, jalkapalloilija/jalkapallovalmentaja Alex Ferguson ja näyttelijät Sean Connery ja Maggie Smith on aateloitu.


title: Naissaari

text: Naissaari (, , ) on saari Tallinnan edustalla, Virossa. Saaren pinta-ala on 18,6 km², ja korkein kohta 27 metriä. Neuvostoliiton aikaan siellä sijaitsi sotilastukikohta, jonne ei ollut pääsyä ulkopuolisilla. Naissaaren turistinähtävyys onkin maailman suurin Neuvostoliiton aikaisten merimiinojen jäämistö.


title: Naissaari

text: Vuonna 1856 käyttöön vihitty Naissaaren ensimmäinen kirkko rakennettiin Suomen suuriruhtinaskunnan ensimmäisen Tallinnan kauppa-asiamiehen Gustaf Fredrik von Böninghin aloitteesta ja hänen keräämillään varoilla.


title: Naissaari

text: Naissaari muodosti osan Pietari Suuren merilinnoitusta, ja myöhemminkin Suomenlahden tykistösulun osan. Se jäi Jatkosodassa saksalaisten Mäkiluodon (Porkkalanniemen edustalla) ja Aegnan (Viimsinniemen, , edustalla) välille laskeman merimiinoitteen ja sukellusveneverkon länsipuolelle. Sulute tunnettiin nimellä ”Nashorn” (sarvikuono).


title: Naissaari

text: Naissaaressa oli vuosina 1942–1944 suomalaisen 44. Radio- ja ilmavalvontakomppanian valvonta-asema.


title: Naissaari

text: Maailmankuulu virolainen optikko Bernhard Schmidt syntyi ja eli lapsuutensa Naissaaressa.


title: Jorma Vehmanen

text: Jorma Uolevi Vehmanen (s. 18. syyskuuta 1945 Rauma) on suomalainen entinen jääkiekkoilija ja suunnistaja.


title: Jorma Vehmanen

text: Vehmanen muistetaan Lukon taitavana hyökkääjänä. Hän pelasikin Lukossa kaudet 1963–1970 ja 1973–1983. Välissä Vehmanen edusti kolmen kauden ajan HJK:ta. Hän voitti urallaan neljä SM-mitalia, mutta ei yhtään mestaruutta. Yhteensä Vehmanen pelasi 570 SM-sarja- ja -liigaottelua, joissa teki tehot 305+239.


title: Jorma Vehmanen

text: Vehmanen pelasi seitsemät MM-kilpailut ja kahdet olympiakisat. Yhteensä hän pelasi 175 A-maaottelua pistein 36+17. Peliuransa jälkeen Vehmanen toimi Lukon apuvalmentajana mm. hopeaan päättyneellä kaudella 1987-88.


title: Pizzo Cassimoi

text: Pizzo Cassimoi on Ticinon ja Graubündenin kantoneiden rajalla, Sveitsissä sijaitseva vuorenhuippu. Sen korkeus on 3 129 metriä. Sen ympärillä levittäytyvää Alppien osaa kutsutaan Ádulaksi tai Ádulan Alpeiksi. Hieman etelämpänä samassa vuoriston osassa sijaitsee 3 402 metriä korkea Rheinwaldhorn (josta myös käytetään nimitystä Ádula), jonka kupeella olevasta "Paradise"-jäätiköstä lähtee Ursprung-laaksoa pitkin pikku joki, joka on yksi Reinjoen alkuhaaroista.


title: Alabasteri

text: Alabasteri on kiveä ja myös hienorakeista kipsiä, lasimaisen kiven tapaista ainetta. Muinaisaikana alabasteriksi sanottiin samannäköistä kalsiittia, jota saadaan muun muassa Egyptistä, Kuninkaiden laakson takaa. Alabasterista tehdään erilaisia kulhoja, koriste-esineitä ja pieniä veistoksia. Alabasteria on kolmea väriä: valkoista, ruskeaa ja vihreää.


title: Rheinwaldhorn

text: Rheinwaldhorn (saksaa, ) on Adulan Alppien ja Ticinon kantonin korkein vuori Ticinon ja Graubündenin kantonien rajalla, Sveitsissä. Sen korkeus on 3 402 metriä.


title: Rheinwaldhorn

text: Reinin yksi alkujoki, Hinterrhein, saa alkunsa vuoren kaakkoispuolella sijaitsevalta Paradiesjäätiköstä, josta lähtee Ursprunglaaksoa pitkin pikkupuroja kohti Hinterrheinin kylää.


title: Radek Ťoupal

text: Radek Ťoupal (s. 16. elokuuta 1966 Pisek, Tšekkoslovakia) on tšekkiläinen entinen jääkiekkoilija. Pelipaikaltaan hän oli keskushyökkääjä.


title: Radek Ťoupal

text: Ťoupal aloitti uransa Tšekkoslovakian pääsarjassa HC Ceské Budejovicessa, jossa hän pelasi kaudet 1988–1990. Tämän jälkeen hän pelasi yhden kauden HK Dukla Trencinissä ennen siirtymistään SM-liigaan HPK:hon kausiksi 1991–1993. Kahtakymmentä Saksan DEL-liigan Star Bulls Rosenheimissa kaudella 1994–1995 pelattua ottelua lukuun ottamatta hän pelasi kaudet 1993–2000 jälleen HC Ceské Budejovicessa. Uransa viimeisen kauden 2000–2001 hän pelasi Itävallan pääsarjan Kapfenberg-joukkueessa.


title: Radek Ťoupal

text: Edmonton Oilers varasi Ťoupalin NHL:ään 1987 varaustilaisuuden kuudennella kierroksella numerolla 126, mutta hän ei koskaan pelannut NHL:ssä. Maajoukkueurallaan Ťoupal edusti Tšekkoslovakiaa 1992 talviolympialaisissa ja 1991 MM-kisoissa. Olympiaturnauksesta Tšekkoslovakia saavutti pronssia. Tšekin maajoukkuetta hän edusti 1993 MM-kisoissa sekä 1994 talviolympialaisissa. MM-kisoissa tuloksena oli pronssimitali.


title: Jane Fonda

text: Jane Seymour Fonda (s. 21. joulukuuta 1937) on yhdysvaltalainen kahdesti Oscar-palkittu näyttelijä, kirjailija, tuottaja ja poliittinen aktivisti.


title: Jane Fonda

text: Jane Fonda syntyi 21. joulukuuta 1937 New Yorkissa. Lapsena hänen nimensä oli Lady Jayne Seymour Fonda, mutta viralliseksi etunimeksi vaihdettiin Jane tytön ollessa neljännellä luokalla. Hänet oli nimetty äitinsä kaukaisen sukulaisen Lady Jane Seymourin, Henrik VIII:n kolmannen vaimon, mukaan. Ensimmäisen etunimen alkuperäinen kirjoitusmuoto ”Jayne” tulee Fondan isän Henryn toisen nimen ”Jaynes” mukaan.


title: Jane Fonda

text: Janen vanhemmat olivat näyttelijä Henry Fonda ja tämän toinen vaimo Frances Ford Seymour. Hänen veljensä Peter syntyi kolme vuotta myöhemmin.


title: Jane Fonda

text: Janen äiti Frances teki itsemurhan tyttärensä ollessa 12-vuotias, ja isä meni uusiin naimisiin Susan Blanchardin kanssa. Blanchard oli vain kymmenen vuotta Janea vanhempi. Blanchard ja Fonda erosivat ennen kuin Jane ehti täyttää edes kahtakymmentä. Heillä oli yksi lapsi.


title: Jane Fonda

text: Ennen näyttelijäuraansa Fonda toimi mallina. Hän pääsi muun muassa kahdesti muotilehti Voguen kanteen. Näyttelemisestä hän kiinnostui isänsä kautta vuonna 1954. Neljä vuotta myöhemmin hän liittyi New Yorkin The Actors Studioon. Viisikymmentäluvun lopulla hän esiintyi paljon teatterin puolella ja vuonna 1960 teki debyyttinsä valkokankaalla elokuvassa "Tytöt pitävät pitkistä pojista". Hänen vastanäyttelijänään oli silloin Anthony Perkins. Kolmannesta elokuvastaan "A Walk on the Wild Side" (1962) Fonda sai parhaan tulokkaan Golden Globe -palkinnon. Kuitenkin vasta vuoden 1965 western-elokuvaa "Paukkurauta-Kati" pidetään Fondan läpimurtoroolina. Elokuva sai viisi Oscar-ehdokkuutta.


title: Jane Fonda

text: Vuonna 1965 Jane Fonda meni naimisiin ranskalaisen elokuvaohjaaja Roger Vadimin kanssa. Aviomiehen ohjaamissa elokuvissa hänestä yritettiin tehdä seksisymbolia, uutta Brigitte Bardotia. Tunnetuin näistä yhteistyöelokuvista on sci-fi-elokuva "Barbarella" (1967), jossa Fonda luonnollisesti esitti nimiroolia.


title: Jane Fonda

text: Elokuvasta "Ammutaanhan hevosiakin…" (1969) Fonda sai ensimmäisen Oscar-ehdokkuutensa. Kaksi vuotta myöhemmin hän voitti kyseisen palkinnon elokuvastaan "Klute – rikosetsivä". "Kluten" menestyksen jälkeen Fondan ura kuitenkin hiipui hetkellisesti. Vasta vuonna 1977 hän teki comebackin elokuvalla "Mitäs me ryöstäjät!". Vuotta myöhemmin hän voitti toisen Oscarinsa elokuvasta "Katkera paluu".


title: Jane Fonda

text: 1980-luvulla Fonda esiintyi muun muassa Lily Tomlinin ja Dolly Partonin kanssa elokuvassa "Yhdeksästä viiteen". Elokuvasta tuli yksi Fondan parhaiten menestyneimmistä elokuvista. Isänsä Henry Fondan ja Katharine Hepburnin kanssa hän esiintyi elokuvassa "Kultalampi" (1981). Kaikki kolme saivat Oscar-ehdokkuudet rooleistaan, Jane parhaan naissivuosan ehdokkuuden. Hepburn ja Fonda voittivat, ja Jane vastaanotti palkinnon sairaan isänsä puolesta. Viisi kuukautta myöhemmin vanhempi Fonda kuoli.


title: Jane Fonda

text:
1980-luvulla Fonda myös julkaisi joukon erittäin suosituksi tulleita aerobic-kirjoja ja videoita. Myöhemmin Fonda on kertonut videoiden tärkeimpänä motiivina ollen rahankeräys sen aikaisen aviomiehen aktivistipoliitikon Tom Haydenin poliittista toimintaa varten.
Huhtikuussa vuonna 1991 Fonda jätti viihdeteollisuuden. Hänen viimeiseksi elokuvakseen jäi silloin "Stanley ja Iris" (1990). Vuonna 2005 hän kuitenkin teki comebackin viidentoista vuoden mittaisen tauon jälkeen esiintymällä Jennifer Lopezin kanssa elokuvassa "Anoppi on pahin". Vuonna 2007 ilmestyi Fondan uusin elokuva "Georgia Rule", jossa hän näyttelee pääroolia Lindsay Lohanin kanssa.


title: Jane Fonda

text: Uransa aikana Fonda on saanut yhteensä seitsemän Oscar-ehdokkuutta. Hän on voittanut kahdesti. Vuonna 2014 hän sai Yhdysvaltain elokuvainstituutin elämäntyöpalkinnon.


title: Jane Fonda

text: 1960-luvun lopussa Fonda alkoi vaikuttaa poliittisissa liikkeissä. Hän vastusti kiivaasti Vietnamin sotaa ja tuki mustien kansalaisoikeustaistelua. Hän myös tuki intiaaneja ja Mustia panttereita. 1970-luvulla hänestä tuli feministi. Fonda on Irakin sodan ja presidentti George W. Bushin vastustaja ja kritisoija.


title: Jane Fonda

text: Fonda on ollut kolmesti naimisissa. Ohjaaja Roger Vadimin kanssa Jane oli naimisissa vuosina 1965–1973. Heillä on Vanessa-niminen tytär (s. 1968). Pian heidän eronsa jälkeen Fonda avioitui kirjailija/poliitikko Tom Haydenin kanssa. He saivat yhteisen lapsen nimeltä Troy. Heillä oli yksi kasvattitytär. He erosivat vuonna 1990. Vuosina 1990–2001 Fonda oli naimisissa mediamoguli Ted Turnerin kanssa.


title: Jane Fonda

text: Viime vuosina Fonda on puhunut avoimesti muun muassa bulimiastaan, alkoholismistaan, seksielämästään, asenteestaan miehiin ja perheeseensä sekä huonosta itsetunnostaan. Hän julkaisi omaelämäkerran "Tähänastinen elämäni" vuonna 2005. Kirjassa hän mm. kertoo kuinka hän ja hänen miehensä Roger Vadim harrastivat ryhmäseksiä naisten kanssa Vadimin toiveesta.


title: Jane Fonda

text: Fonda on yksi meikkijätti L’Oréalin pääkasvo.


title: Pekka Marjamäki

text: Pekka Tapani Marjamäki (18. joulukuuta 1947 Tampere – 10. toukokuuta 2012 Tampere) oli suomalainen jääkiekkoilija. 1970-luvun parhaisiin suomalaispuolustajiin lukeutunut Marjamäki oli aktiiviaikoinaan Suomen A-maajoukkueen runkopelaajia. Seurajoukkueissa hän kotimaassa pelatessaan edusti Suomessa vain Tapparaa.


title: Pekka Marjamäki

text: Marjamäki tuli tunnetuksi kovasta lyöntilaukauksestaan. Hän pelasi Tapparassa kaudet 1964–1979 ja 1981–1984. Välissä Marjamäki kävi kokeilemassa Ruotsin sarjan vauhdin HV71:ssä. Hän voitti urallaan viisi Suomen mestaruutta ja yhteensä yhdeksän mitalia. Marjamäki pelasi kaiken kaikkiaan 476 ottelua SM-sarjan ja -liigan runkosarjassa tehoilla 125+129 sekä 50 pudotuspeliottelua pistein 14+16.


title: Pekka Marjamäki

text: Suomea Marjamäki edusti kymmenen kertaa MM- ja kahdesti olympiatasolla. Hänet valittiin vuoden 1975 MM-kisoissa parhaaksi puolustajaksi oltuaan Suomen paras pistemies yhdessä Lasse Oksasen kanssa. Marjamäki pelasi lopulta 251 A-maaottelua ja teki niissä tehot 40+25.


title: Pekka Marjamäki

text:
Tappara on jäädyttänyt Marjamäen pelinumeron 3. Kansainvälinen Jääkiekkoliitto on valinnut hänet kansainväliseen kuuluisuuksien galleriaan.Siviiliammatiltaan Marjamäki oli palomies. Hän työskenteli peliuransa aikana ja sen jälkeen 36 vuotta Tampereen pelastuslaitoksella. Hänellä oli myös ravintola Ylöjärvellä.
Marjamäki sai sydänkohtauksen 7. toukokuuta 2012 ja menehtyi 10. toukokuuta.


title: Sargent Shriver

text: Robert Sargent Shriver, Jr. (9. marraskuuta 1915 Westminster, Maryland – 18. tammikuuta 2011) oli yhdysvaltalainen diplomaatti ja poliitikko. Hän kuului Kennedyn klaaniin ja oli eritoten läheisessä yhteydessä John F. Kennedyyn ja Robert F. Kennedyyn.


title: Sargent Shriver

text: Shriver toimi vuosina 1961–1966 Peace Corps -vapaaehtoisohjelman ja vuosina 1965–1968 Office of Economic Opportunity -viraston ensimmäisenä johtajana. Keväällä 1968 hän aloitti Yhdysvaltain Ranskan suurlähettiläänä, jona hän toimi vuoteen 1970. Vuonna 1972 hän oli demokraattisen puolueen presidenttiehdokkaan George McGovernin varapresidenttiehdokas korvaten Thomas Eagletonin, jonka aiempien masennuskohtausten katsottiin estävän hänen kykynsä toimia varapresidenttinä. He kuitenkin hävisivät vaalit Richard Nixonille. Shriver pyrki itse demokraattien presidenttiehdokkaaksi vuoden 1976 esivaaleissa, mutta hänen kampanjansa jäi lyhytikäiseksi.


title: Sargent Shriver

text: Shriver oli koulutukseltaan juristi, joksi hän valmistui Yalen yliopiston Yale Law Schoolista vuonna 1941. Pian valmistumisensa jälkeen hän ilmoittautui Yhdysvaltain laivastoon ja osallistui toiseen maailmansotaan.


title: Sargent Shriver

text: Shriver meni 23. toukokuuta 1953 naimisiin Eunice Kennedyn kanssa, joka oli John F. Kennedyn sisko. Heillä oli viisi lasta, neljä poikaa ja yksi tytär. Heidän tyttärensä Maria oli naimisissa Kalifornian entisen kuvernöörin, näyttelijä Arnold Schwarzeneggerin kanssa.


title: Sargent Shriver

text: Shriver sairasti Alzheimerin tautia, joka diagnosoitiin hänellä vuonna 2003. Hän kuoli 95-vuotiaana tammikuussa 2011.


title: Maria Shriver

text: Maria Owings Shriver (s. 6. marraskuuta 1955 Chicago, Illinois) on NBC:n toimittaja, Kennedyn klaanin jäsen sekä Arnold Schwarzeneggerin entinen vaimo.


title: Maria Shriver

text: Shriver kasvoi katolisessa perheessä nuorempana kahdesta lapsesta ja ainoana tyttärenä. Hänen isänsä on Yhdysvaltain varapresidenttiehdokas ja suurlähettiläs Sargent Shriver ja äiti Eunice Kennedy Shriver. Shriverin eno oli murhattu Yhdysvaltain presidentti John F. Kennedy. Loppuvuodesta 1977 Tom Brokaw esitteli Marialle itävaltalaisen kehonrakentajan, näyttelijän ja tulevan Kalifornian kuvernöörin Arnold Schwarzeneggerin hyväntekeväisyystennisottelussa, joka pelattiin Eunice Kennedyn kotona. Maria meni naimisiin Schwarzeneggerin kanssa 26. huhtikuuta 1986. Huhtikuussa 2011 pariskunta ilmoitti eroavansa.


title: Maria Shriver

text: Heillä on neljä lasta:


title: Maria Shriver

text: Hänen uransa alkoi televisiotoimittajana KYW-TV:ssä Philadelphiassa, Pennsylvaniassa. Vuodesta 1989 vuoteen 2004 hän oli ankkurina NBC:n Dateline -uutisissa. Elokuussa 2003 Shriver otti palkatonta vapaata NBC:ltä, kun hänen miehensä asettui ehdolle Kalifornian kuvernöörin vaaleissa. Kun hänen miehestään tuli 17. marraskuuta 2003 Kalifornian 38. kuvernööri, tuli hänestä samalla Kalifornian ensimmäinen nainen. Hän palasi raportoimaan Dateline NBC:lle vielä kahdesti, mutta ilmoitti 3. helmikuuta 2004 toivovansa, että hänet vapautetaan työstään NBC:llä eturistiriidan vuoksi. NBC:n uutisten johtaja ei kuitenkaan pidä tätä erona vaan kutsuu sitä pidennetyksi vapaaksi.


title: Maria Shriver

text: Shriver on näytellyt pienen roolin omana itsenään lasten televisiosarjassa "That’s So Raven".


title: The Jackson 5

text: The Jackson 5 (tai The Jackson Five, myöhemmin The Jacksons) on amerikkalainen pop-lauluryhmä Garysta, Indianasta. Se aloitti vuonna 1964, ja se esiintyy nelimiehisenä edelleen. Yhtyeen tunnetuin jäsen on edesmennyt Michael Jackson.


title: The Jackson 5

text: Jacksonien menestyneen muusikkoperheen jäsenistä koostunut ryhmä aloitti 1964. Laulavia veljeksiä manageroi isä Joseph. Yhtye nousi Motown-levy-yhtiön riveistä suosioon 1960-luvun lopulla tähtenään nuori Michael Jackson. Viisikon neljä ensimmäistä singleä nousivat kaikki Yhdysvaltain listaykkösiksi 1969-1970. Singlet olivat "I Want You Back", "ABC", "The Love You Save" ja "I'll Be There".


title: The Jackson 5

text: 1970-luvun puolivälissä heidän menestyksensä alkoi kalveta, ja manageri-isä Joseph arveli tämän johtuvan laiskasta levy-yhtiöstä. He saivat tarpeekseen, ja päättivät vaihtaa levy-yhtiötä. Jermaine ei halunnut vaihtaa levy-yhtiötä, sillä hän oli mennyt kihloihin Motownin johtajan tyttären kanssa, joten hän päätti siirtyä soolouralle. Tämän seuraksena nuorin veljes Randy liittyi virallisesti yhtyeeseen ja korvasi Jermainen. Vuonna 1976 yhtye solmi uuden levytyssopimuksen Epic Recordsin kanssa ja vaihtoi nimensä muotoon "The Jacksons". Yhtye julkaisi suosittuja levyjä, joilla alkuaikojen R&B oli saanut tehdä tilaa diskosoundille. Suurimpia hittejä olivat muun muassa "Blame It on the Boogie", "Shake Your Body (Down to the Ground)" ja "Can You Feel It".


title: The Jackson 5

text: Veljesjoukon menestys kalpeni kuitenkin myöhemmin Michaelin soolouralle. Menestykseikkäiden "Off the Wall" ja "Thriller" albumien johdosta Michael alkoi keskittyä enemmän soolouraansa ja jätti yhtyeen taka-alalle. "Thrillerin" jälkimainingeissa tehty "Victory" jäi viimeiseksi albumiksi, jolla Michael esiintyi. Samoihin aikoihin myös Marlon päätti jättää yhtyeen. Jäljelle jäänyt nelikko, Jermaine, Jackie, Randy ja Tito, julkaisivat vuonna 1989 albumin "2300 Jackson Street", josta ei tullut kaupallista menestystä. Albumi jäi yhtyeen viimeiseksi.


title: The Jackson 5

text: Yhtye teki comeback-esiintymisen syyskuussa 2001 esiintyessään kaksi kertaa Madison Square Gardenissa Michael Jacksonin 30-vuotisen soolouran juhlakonserteissa. Michael kuoli 25. kesäkuuta 2009 anestesialääke propofolin aiheuttamaan sydämenpysähdykseen. Elossa olevat veljekset palasivat pitkän tauon jälkeen takaisin studioon äänittämään taustalaulun Michaelin "This Is It" -kappaleeseen, joka julkaistiin postuumisti lokakuussa 2009. Yhtyeen levyjä on myyty maailmanlaajuisesti 250 miljoonaa kappaletta.


title: The Jackson 5

text: Yhtye teki paluukiertueen vuonna 2012 ja on jatkanut konsertoimista sen jälkeenkin.


title: The Jackson 5

text: The Jackson 5


title: The Jackson 5

text:
The Jacksons
"The Jackson 5"


title: The Jackson 5

text: "The Jacksons"


title: The Jackson 5

text: "Comeback-konsertti"


title: Eunice Kennedy Shriver

text: Eunice Mary Kennedy Shriver (10. heinäkuuta 1921 Brookline, Massachusetts, Yhdysvallat – 11. elokuuta 2009) oli Kennedyn klaanin jäsen. Hänen isänsä oli Joseph P. Kennedy ja äiti Rose Kennedy. Hän oli viides lapsi yhdeksänlapsisesta perheestä.


title: Eunice Kennedy Shriver

text: Hän meni naimisiin 23. toukokuuta Sargent Shriverin kanssa, joka oli varapresidenttiehdokkaana vuonna 1972 sekä Ranskan suurlähettiläs. Heillä on viisi lasta.Shriver on toiminut aktiivisesti perheen vaalikampanjoissa, kuten miehensä sekä veljensä John F. Kennedyn ja tyttären Marian miehen Arnold Schwarzeneggerin.


title: Eunice Kennedy Shriver

text: Hän perusti kehitysvammaisten urheilua edistävän Special Olympics -liikkeen ja johti sitä pitkään.


title: Rose Kennedy

text: Rose Fitzgerald Kennedy (22. heinäkuuta 1890 – 22. tammikuuta 1995) tunnetaan ennen kaikkea Kennedyn klaanin perustajan ja päämiehen Joseph P. Kennedyn puolisona sekä Kennedyn veljesten äitinä.


title: Rose Kennedy

text: Rose Elizabeth Fitzgerald syntyi 22. heinäkuuta 1890. Hänen isänsä John Francis Fitzgerald oli vakuutusyhtiön omistaja, kunnallispoliitikko, demokraattien senaattori ja Bostonin pormestari.


title: Rose Kennedy

text: Rose valmistui Dorchesterin oppikoulusta 16-vuotiaana suoritettuaan kolmivuotisen tutkinnon jälkeen vielä neljännen lukuvuoden. Sen jälkeen hän kävi vuoden ajan bostonilaista Pyhän Sydämen luostarikoulua. Hän opiskeli myös pianonsoittoa musiikkikonservatoriossa. Syksyllä 1908 hän aloitti opinnot Hollannissa katolisessa luostarikoulu Blumenthalissa. Siellä hän oppi eurooppalaisten kielten lisäksi perheenäidille sopivia käytännön asioita kuten ruoanlaittoa ja ompelua sekä laulua ja soittoa. Blumenthalin jälkeen Fitzgerald palasi Yhdysvaltoihin ja valmistui newyorkilaisesta Pyhän Sydämen koulusta 19-vuotiaana.


title: Rose Kennedy

text: Fitzgerald palasi Bostoniin ja alkoi liikkua seurapiireissä. Hän kihlautui Joseph P. Kennedyn kanssa 1914, ja heidät vihittiin samana vuonna. Pariskunta asettui Bostoniin ja heille syntyi yhdeksän lasta:


title: Rosemary Kennedy

text: Rose Marie ("Rosemary", "Rosie") Kennedy (13. syyskuuta 1918 Yhdysvallat – 7. tammikuuta 2005 Fort Atkinson, Wisconsin) oli vaikutusvaltaisen yhdysvaltalaisen Kennedyn suvun jäsen.


title: Rosemary Kennedy

text: Rosemary oli äitinsä Rose Kennedyn ja isänsä Joseph P. Kennedyn kolmas lapsi ja vanhin tytär ja Yhdysvaltain presidentti John F. Kennedyn pikkusisko. Isä toimi poliitikkona, yrittäjänä ja diplomaattina. Rosemary on tullut tunnetuksi suvun vaiettuna salaisuutena ja julkisuuskuvan rakentamisen uhrina.


title: Rosemary Kennedy

text: Kennedy oppi kävelemään, syömään, puhumaan ja lukemaan paljon keskimääräistä myöhemmin ja hänellä oli oppimisvaikeuksia. Jälkikäteen hänen on arvioitu kärsineen lukihäiriöstä, ylivilkkaudesta ja keskittymisongelmista. Tuolloin asiantuntijat ilmoittivat hänen kuitenkin olevan kehitysvammainen, mikä oli vanhemmille järkytys. Käsitteellä tarkoitettiin siihen aikaan kaikkia mahdollisia poikkeavuuksia henkisessä kehityksessä. Äiti syytti tyttären erilaisuudesta kätilöä, joka ei hakenut ajoissa lääkäriä. Tytär muuttui vanhemmilleen häpeäpilkuksi.


title: Rosemary Kennedy

text: 20-vuotiaana Kennedy opiskeli Lontoossa. Isällä oli kuitenkin valta hallita hänen elämäänsä ja hän käski koulua tarkkailemaan naisen syömistä, ettei tämä liho. Toisen maailmansodan alettua Rosemary palasi Yhdysvaltoihin. Isä huolestui Rosemaryn "epämääräisestä seurasta" ja "seksuaalisesti aktiivisesta elämästä" peläten hänen saavan lapsen. Avioton lapsi olisi ollut häpeäksi Kennedyjen maineelle, kuten Rosemaryn veljien uralle, jota isä oli mukana rakentamassa. Isän mukaan Rosemary oli myös ajoittain väkivaltainen ja hallitsematon. Vuonna 1941 isä vei 23-vuotiaan Rosemaryn lobotomialeikkaukseen, joka oli tuolloin uusi keksintö mielisairaiden ihmisten rauhoittamiseksi. Leikkaus muutti Kennedyn henkisesti 2-vuotiaaksi.


title: Rosemary Kennedy

text: Isä siirsi Kennedyn pois perheen elämästä ensin yksityissairaalaan New Yorkiin ja sittemmin Wisconsinissa sijaitsevaan St. Coletta -laitokseen vuonna 1949, jossa Rosemary joutui asumaan loppuelämänsä. Colettassa hän eli yksitoikkoista elämää kahden katolisen nunnahoitajan avustamana. Isä ei käynyt kertaakaan katsomassa. Rosemary ikävöi kotiin, mutta vanhemmat ostivat hänelle koiran. Isoveljen presidentinvaalikampanjan aikana toimittajat kyselivät Rosemaryn perään, mutta heille valehdeltiin Rosemaryn ”muuttaneen kauemmas” ja toimivan opettajana vammaisten lasten koulussa.


title: Rosemary Kennedy

text: Äiti tapasi Rosemaryn ensimmäisen kerran laitoksessa vasta, kun tytär oli 43-vuotias. Halaamisen sijaan Rosemary löi äitiään syyttäen tätä hylkäämisestä. Äidillä oli tapana soittaa laitokseen kieltäen antamasta tyttärelle herkkuja, ettei Rosemary liho, mutta hoitajat eivät totelleet häntä.


title: Rosemary Kennedy

text: Vaikka Rosemary oli perheensä salaisuus, hänen pikkusiskonsa Eunice Kennedy toimi kehitysvammaisten puolesta perustamalla järjestön, joka järjesti kehitysvammaisille omat olympialaiset ensimmäisen kerran 1968. Isoveli John. F. Kennedyn viimeinen, lokakuussa 1963 allekirjoitettu lakialoite taas määräsi kehitysvammaiset vapautettavaksi laitosmaisesta pakkohoidosta.


title: Rosemary Kennedy

text: Rosemary kuoli Fort Atkinsonin sairaalassa 86-vuotiaana tammikuussa 2005. Hän kuoli viidentenä sisarussarjastaan, mutta ensimmäisenä luonnollisen kuoleman kohdanneena.


title: Jan Kopecký

text: Jan Kopecký (s. 28. tammikuuta 1982, Opočno, Tšekkoslovakia) on tšekkiläinen rallikuljettaja, joka ajaa Skoda Motorsportin tehdastallissa WRC-2-sarjaa Skoda Fabia R5:lla. Hänen kartanlukijanaan toimii Filip Schovanek.


title: Jan Kopecký

text: Ensimmäisen MM-rallinsa Kopecký ajoi jo vuonna 2002 Saksassa. Ensimmäiset MM-pisteensä Kopecký sai vuonna 2006 Katalonian rallissa sijoittuessaan siellä viidenneksi. Kaudet 2006 ja 2007 Kopecký kiersi WRC-sarjaa yksityisrahoitteisella Skoda Fabia WRC:lla. Hänen sijoituksensa MM-sarjassa olivat 15. ja 12.


title: Jan Kopecký

text: Kopecký on kuusinkertainen Tšekin mestari, ja lisäksi hän on voittanut Euroopan ERC-rallimestaruuden, Aasian-Tyynenmeren alueen APRC-mestaruuden sekä 2018 WRC2 -luokan mestaruuden. WRC2 luokassa kuljettaja saa osallistua kauden aikana seitsemään MM-osakilpailuun, joista kuusi parasta lasketaan mukaan loppupisteisiin. Kauden 2018 MM-osakilpailuista Kopecky voitti WRC2 luokan viidessä ensimmäisessä ajamassaan kilpailussa.


title: Kathleen Agnes Kennedy

text: Kathleen Agnes Cavendish (os. Kennedy, 20. helmikuuta, 1920 – 13. toukokuuta, 1948) oli Joseph P. Kennedyn toinen tytär ja Yhdysvaltain presidentti John F. Kennedyn sisar. Hänet tunnettiin lempinimellä ”Kick”.


title: Kathleen Agnes Kennedy

text: Isänsä ollessa 1930-luvun lopussa lähettiläänä Englannissa Kathleen tapasi Devonshiren herttuan vanhimman pojan ja perijän, Hartingonin markiisin William John Robert Cavendishin. Vuonna 1943 Kathleen palasi Englantiin Punaisen Ristin palveluksessa. Äiti Rose Kennedy vastusti avioliittoa, samaten Cavendishit, koska Kennedyt olivat katolisia, Cavendishit protestantteja. Koska kirkkovihkiminen ei ollut mahdollista, pari solmi siviiliavioliiton toukokuussa 1944 ja Kathleenista tuli Hartingtonin markiisitar. Pian tämän jälkeen aviomies osallistui Normandian maihinnousuun. Syyskuussa hän kaatui Belgiassa, joten Kathleen jäi leskeksi. Hän jäi asumaan Englantiin ja tapasi myöhemmin lordi Peter FitzWilliamin, joka oli myös protestantti ja lisäksi eronnut. Nyt myös isä Joe Kennedy vastusti avioliittoa peläten sen haittaavan poikansa Johnin uraa politiikassa. Pari kuoli lento-onnettomuudessa Ranskassa vuonna 1948 ennen suunniteltua avioitumista. Kathleen haudattiin Englantiin appensa Devosnhiren herttuan maatilalle.


title: Karibu

text: Karibulla tarkoitetaan peuran ("Rangifer tarandus") useita Pohjois-Amerikassa villinä eläviä alalajeja. Peura esiintyy useina erilaisiin elinympäristöihin sopeutuneina alalajeina, joihin kuuluvat karibut, puolikesyt porot ja Euraasian villit alalajit. Pohjoisamerikkalaiset saattavat käyttää englannin kielen vastaavaa sanaa "caribou" vielä laajemmin tarkoittamassa myös muualla villeinä eläviä sisaralalajeja, joita elää muun muassa runsaslukuisina Siperiassa ja hyvin harvalukuisina Suomessa (metsäpeura). Englanninkielisen "caribou"-sanan alkuperäksi arvellaan mi'kmaq-intiaanien kielen sanaa "xalibu" (kuopija tai kaivaja), joka viittaa karibun talviseen ravinnon kaivamiseen lumen alta.


title: Karibu

text: Poroa yleensä hieman kookkaamman karibun koko vaihtelee riippuen sukupuolesta, esiintymisalueesta ja alalajista. Uros on huomattavasti naarasta kookkaampi, ja pohjoisemmat alalajit tai populaatiot ovat pienempiä kuin eteläisemmät. Alaskan pohjoisosissa esiintyvän alalajin Grantin karibun täysikasvuisen yksilön säkäkorkeus on 90–120 senttiä. Uros painaa 120–170 kiloa ja naaras noin 90 kiloa. Karibun väritys vaihtelee hyvin tummanruskeasta ("metsäkaribu") melkein valkoisiin arktisilla alueilla eläviin alalajeihin (Pearyn karibu, Grönlannin tundrakaribu).


title: Karibu

text: Toisin kuin muilla hirvieläimillä, karibuiden molemmilla sukupuolilla on sarvet. Naaraiden ja nuorten urosten sarvet ovat pienempiä ja yksinkertaisempia kuin täysikasvuisen uroksen sarvet. Karibu kasvattaa uudet sarvet vuosittain. Täysimittaiset sarvet kehittyvät uroksille niiden ollessa 4–5-vuotiaita. Urokset pudottavat sarvensa kiima-ajan jälkeen, kantavat naaraat vasta keväällä poikimisen jälkeen. Karibun kävelystä syntyy naksahtelevaa ääntä. Ääni ei synny sorkista, vaan ylempänä jalassa jänne liikkuu luiden yli. Poroissa esiintyy enemmän värivaihtelua kuin karibuissa.


title: Karibu

text: Karibuja ja Euraasian ”karibuja” elää pohjoisella pallonpuoliskolla nykyisin noin viisi miljoonaa yksilöä. Alaskassa elää miljoona karibua, Kanadassa yli kaksi miljoonaa. Grönlannissa karibuja on länsirannikolla. Villejä poroja tai peuroja elää runsaslukuisina Siperiassa ja Venäjän Euroopan puoleisessa osassa, Islannissa, Huippuvuorilla, Ruotsissa, Norjassa ja Suomessa. Poroja on siirretty myös Kerguelenin saarelle, missä ne ovat villiintyneet. Elinympäristö on tyypillisesti puutonta tundraa ja metsäistä taigaa. Läntisessä Kanadassa karibuja elää vuoristojen rinteillä.


title: Karibu

text: Karibun ravinto koostuu kesällä vihreistä kasveista, syksyllä myös sienistä. Talvella karibu etsii tarkalla hajuaistillaan jäkälää, jota se kaivaa paksunkin lumikerroksen alta. Jäkälä on hyvin hidaskasvuista, joten karibut vaeltavat usein talvehtimaan eri alueelle kuin edellisenä talvena. Karibu on märehtijä, jonka vuoksi voi käyttää jäkälää ravintonaan.


title: Karibu

text: Karibut elävät vuoden mittaan vaihtelevan kokoisissa laumoissa tundralla ja taigalla. Pienemmät laumat liittyvät yhteen kesä/talvi-alueille siirtymisen, "migraation", yhteydessä. Poikkeuksellisen suuret laumat koostuvat puolesta miljoonasta yksilöstä, muun muassa Siperiassa Taimyrin niemimaalla elävä lauma.


title: Karibu

text: Porojen ja karibujen väliltä löytyy merkittävä ero niiden reagoimisessa ympäristöön. Karibu on paljon ”säikympi” kuin poro.


title: Karibu

text: Karibut vaeltavat yleensä kesä- ja talvilaidunalueiden välillä, joiden välimatka voi olla monta sataa kilometriä. Tundrakaribut tekevät pisimmät migraatiot kesäisen tundran ja talvisen boreaalisen metsävyöhykkeen (taigan) välillä, metsäkaribut eivät välttämättä vaella ollenkaan. Vuoristoisten alueiden karibut siirtyvät talveksi alemmas metsänrajan alapuolelle.


title: Karibu

text: Kiima-aika karibuilla alkaa vähitellen elo-syyskuun vaihteessa. Urosten kunto on parhaimmillaan, niillä on paksu rasvakerros ja komeat sarvet. Testosteronin vaikutuksesta ne ovat aggressiivisia, ja muun muassa niiden kaula paksunee. Urokset käyvät lyhyitä taisteluja keskenään kilpaillessaan naaraista. Kiima-aika loppuu syyskuun vaihteessa, jolloin urokset ovat laihtuneita ja huonossa kunnossa. Suuri karibulauma jää odottamaan säiden muutosta, joka aiheuttaa migraation käynnistymisen talvilaitumille. Heti palattuaan talvehtimisalueilta naaraat poikivat touko-kesäkuun vaihteessa noin 10 päivän jakson aikana, yleensä samoilla poikimisalueilla, vaikka talvehtimisalue olisi ollut oinen kuin edellisenä vuonna. Suuri osa vasoista jää petojen saaliiksi. Yleensä naaraat voivat tulla kantaviksi kolmevuotisina.


title: Karibu

text: Sudet ja ahma saalistavat karibuja ympäri vuoden, erityisesti talvella. Karhu saalistaa karibuja muulloin paitsi nukkuessaan talviunta. Ilves voi saalistaa vasoja vielä syksyllä. Maakotkat saalistavat hyvin nuoria vasoja.


title: Karibu

text: Kesällä verta imevät hyönteiset ja helle aiheuttavat karibuille ongelmia. Ne voivat juosta hyönteisiä pakoon uuvuksiin asti tai kerääntyä yhteen suureksi, tiheäksi laumaksi, tai siirtyä tuulisille paikoille esimerkiksi merenrantaan, jossa on myös viileämpää.


title: Karibu

text: Talveksi karibun turkin, tai taljan, ulompi kerros kasvaa paksuksi. Ulomman kerroksen peitinkarva on pitkää, noin 8 senttimetristä ja onttoa, eli karvan sisällä on ilmaa joka on hyvä lämmöneriste. Karibulla on leveät, pohjastaan koverat, teräväreunaiset sorkat, jotka helpottavat ravinnon kaivamista lumihangen alta, ja liikkumista lumihangessa ja kesällä pehmeässä soisessa maastossa. Sorkat kasvavat talvella myös leveämmiksi ja korkeammiksi, koska kova maanpinta ei ole kuluttamassa sorkkia. Myös jalan kaksi taaimmaista varvasta koskettavat maan pintaa edelleen kasvattaen kantavaa pinta-alaa.


title: Karibu

text: Alaskan karibut ovat Grantin karibuja. Kanadan yleisimmät karibut ovat "metsäkaribu" ja "tundrakaribu" ("barren-land caribou"). Kookkaimman karibun, metsäkaribun esiintymisalue keskisessä Kanadassa levittäytyy koko mantereen poikki lännestä itään. Tundrakaribuja elää Luoteis-Kanadassa. Noin 10 000 pienikokoisempaa "Pearyn karibua" elää pohjoisessa Kanadan arktisessa saaristossa. Pohjois-Grönlannin ja Ellesmerensaaren karibu on pieni ja tanakka niukan ravintokasvillisuuden ja kovan elinympäristön takia. Länsi-Kanadan vuoristojen karibut ovat metsäkaribuja.


title: Karibu

text: Karibu on ollut ihmisten yksi pääravinnonlähteitä Pohjois-Amerikassa ja Euraasiassa. Karibuja ei ole laidunnettu kuten poroja, mutta Alaskaan on tuotu poroja laidunnettaviksi Siperiasta pienehköjä määriä. Karibujen metsästys ja siihen liittyvä toiminta on merkittävä elinkeino joillakin alueilla Pohjois-Amerikassa. Myös luontomatkailu on merkittävä elinkeino joillain alueilla.


title: Karibu

text: Karibu ei yleensä ole uhanalainen laji, mutta joistakin sen paikallisista populaatioista ollaan huolissaan. Pohjois-Alaskassa Kanadan rajan vastaisella Arctic National Wildlife Refuge-luonnonsuojelualueella suunnitellaan alueen öljyvarojen hyödyntämistä. Alueella sijaitsee rajan molemmin puolin liikkuvan "Porcupine"-lauman/populaation poikimisalue.


title: Patricia Kennedy Lawford

text: Patricia Kennedy Lawford (6. toukokuuta 1924 – 17. syyskuuta 2006) oli Kennedyn klaanin jäsen ja Joseph P. Kennedyn ja Rose Elizabeth Fitzgeraldin kuudes lapsi. Hän syntyi Brooklinessa Massachusettsissa.


title: Patricia Kennedy Lawford

text: Patricia Kennedy työskenteli elokuva-alalla tuottajana ja elokuvaohjaajana, kun hän tapasi miehensä, näyttelijä Peter Lawfordin. Vuonna 1954 he menivät naimisiin. Jo liiton alussa ilmeni ongelmia, kun Peterin oli vaikea hyväksyä vaimonsa vankka katolinen usko. Taustalla vaikutti myös paineet Kennedyn klaanin imagon ylläpitämisestä. Peterille kehittyi pian alkoholiongelma, ja liitto päättyi avioeroon vuonna 1966. Liitosta syntyi neljä lasta:


title: Ahvāz

text: Ahvāz on kaupunki Iranin lounaisosassa, Karun-joen varrella. Vuonna 2006 siellä olin noin 985 600 asukasta.


title: Ahvāz

text: Ahvāz perustettiin Sassanidien dynastian alkuaikoina 200-luvulla joko Ardashirin tai hänen pojanpoikansa määräyksestä.


title: Ahvāz

text: Ahvāzin seudulta löydettiin öljyä 1900-luvun alussa. Kaupunki kärsi pahoin Irakin–Iranin sodasta vuosina 1980–1988. Nykyisin kaupungin suurin työllistäjä on Fooladin terästehdas. Sen sponsoroima jalkapallojoukkue Foolad FC pelaa Iranin pääsarjassa.


title: Ahvāz

text: Ahvāzia pidetään yhtenä maailman saastuneimmista kaupungeista.


title: Jean Ann Kennedy

text: Jean Kennedy Smith (syntyään Jean Ann Kennedy, s. 20. helmikuuta 1928, Brookline, Massachusetts) on Joseph P. Kennedyn ja Rose Kennedyn kahdeksas lapsi.


title: Jean Ann Kennedy

text: Hän on toiminut Yhdysvaltain suurlähettiläänä Irlannissa. Hänen veljensä oli Yhdysvaltain 35. presidentti John F. Kennedy, ja Jean Ann Kennedy osallistui veljensä kampanjaan vuonna 1960.


title: Jennifer Hudson

text: Jennifer Kate Hudson (s. 12. syyskuuta 1981 Chicago, Illinois, Yhdysvallat) on yhdysvaltalainen laulaja ja näyttelijä.


title: Jennifer Hudson

text: Hudson oli yksi finalisteista "American Idolin" kolmannella tuotantokaudella vuonna 2004. Hän putosi välieräkierroksella, mutta pääsi finaaleihin tuomari Randy Jacksonin villillä kortilla. Finaaleissa Hudson putosi kuudentena. Marraskuussa 2006 Hudson teki levytyssopimuksen Clive Davisin J Recordsin kanssa. Davis on auttanut pinnalle muiden muassa Aretha Franklinin ja Whitney Houstonin.


title: Jennifer Hudson

text: Hudsonin ensimmäinen elokuvarooli musikaalielokuvassa "Dreamgirls" (2006) sai osakseen suurta huomiota. Hänet valittiin Broadway-musikaalin elokuvaversioon monen ammattilaisnäyttelijän ja -laulajan joukosta. Hudson voitti roolistaan useita palkintoja, joista merkittävimpiä ovat Oscar, Bafta-palkinto, Golden Globe ja SAG-palkinto parhaasta naissivuosasta. Vuonna 2008 Hudson näytteli "Sex and the City – Sinkkuelämää" -elokuvassa Louisea. Hän sai tähden Hollywood Walk of Famelle vuonna 2013.


title: Jennifer Hudson

text: Ennen uraansa Hudson työskenteli Burger King -hampurilaisravintolassa.


title: Jennifer Hudson

text: Hudsonin äiti ja veli löydettiin ammuttuina äidin Chicagon-asunnosta 24. lokakuuta 2008. Muutamaa päivää myöhemmin myös Hudsonin 7-vuotias sisarenpoika löytyi ammuttuna. Teoista pidätettiin Hudsonin sisaren entinen mies.


title: Jennifer Hudson

text: Hudsonilla on kihlattunsa David Otungan kanssa yksi lapsi, elokuussa 2009 syntynyt poika.


title: Peter Lawford

text: Peter Sydney Vaughn Aylen eli Peter Lawford (7. syyskuuta 1923 Lontoo, Englanti, Iso-Britannia – 24. joulukuuta 1984 Los Angeles, Kalifornia, Yhdysvallat) oli englantilaissyntyinen yhdysvaltalainen näyttelijä ja kuului Frank Sinatran "Rat Pack" -ryhmään.


title: Peter Lawford

text: Lawford oli hyvin läheisessä suhteessa Kennedyn klaaniin, ollen naimisissa presidentin siskon kanssa. Lawfordilla on tähti televisiourastaan Hollywood Walk of Famella.


title: LaToya London

text: LaToya Renee London (s. 29. joulukuuta 1978 San Francisco, Kalifornia) on yhdysvaltalainen R&B- ja soul-laulaja, joka oli yksi "American Idol" -televisiokilpailun kolmannen kauden finalisteista. Hän sijoittui kilpailussa neljänneksi.


title: LaToya London

text: Peak Recordsin tuottama Londonin esikoisalbumi "Love & Live" ilmestyi 20. syyskuuta 2005. Albumilta julkaistiin singlenä kappaleet ”Appreciate”, ”Every Part of You” ja ”State of My Heart”. Vuosina 2007–2010 London esiintyi Alice Walkerin "Häivähdys purppuraa" -romaaniin perustuvan Broadway-musikaalin "The Colour Purple" Chicagon näytöksissä Nettien roolissa.


title: Kerguelen

text: Kerguelen-saaret tai Kerguelenin saaristo (ranskaksi: "Îles Kerguelen" tai "Archipel de Kerguelen" eli virallisesti "Archipel des Kerguelen" tai "Archipel Kerguelen") on ryhmä saaria subantarktisella eteläisellä Intian valtamerellä. Alue on hallinnollisesti osa Ranskan eteläisiä ja antarktisia territorioita ("Terres Australes et Antarctiques Françaises"; TAAF), johon kuuluu myös Adelienmaa Antarktiksella, Crozét’n saaristo ja pienet Amsterdamin ja St. Paul’n saaret.


title: Kerguelen

text: Pääsaari Grande Terren pinta-ala on 6 675 neliökilometriä ja sitä ympäröi noin 300 saarta ja luotoa, joista yhteensä 7 215 neliökilometrin laajuinen saaristo muodostuu. Ilmasto on viileä (vuoden keskilämpötila 4–6 °C) ja sateinen, räntää, vettä tai lunta sataa 300 päivänä vuodessa. Lunta voi sataa merenpinnan tasolla myös kesäisin, mutta meri on alueella aina jäätön. Eteläisen jäämeren länsituulet puhaltavat saarilla keskimäärin 30,5 metrin sekuntivauhdilla (puuskissa jopa 55 m/s), merenkäynti on siten tavallisesti voimakasta (12–15-metriset aallot ovat tavanomaisia). Rukoushuone saarella on nimetty Notre-Dame de Vents’ksi (vapaasti suomennettuna "Tuultemme Kuningatar").


title: Kerguelen

text: Pääsaari on idästä länteen 150 kilometriä pitkä ja pohjoisesta etelään 120 kilometriä. Korkein huippu on saaren länsipuolella sijaitseva Mont Ross, jonka huipun korkeus merenpinnasta on 1 850 metriä. Sitä peittää Cookin jäätikkö. Saarella on monia niemiä ja niemimaita. Saaren rantaviiva on mutkikas, vuonoja on paljon, ja yksikään kohta maalla ei ole 20 kilometriä kauempana merestä. Muutenkin saarten maasto on jyrkkäpiirteistä, tasaisimmat alueet löytyvät pääsaaren itäpäästä, jossa myös suurin rakennuskeskittymä, Port-aux-Francais sijaitsee. Saaret ovat vulkaanisperäisiä, mutta saarten tulivuorten aktiivisuus on nykyään vähäistä tai olematonta. Vakituisia asukkaita saarilla ei ole.


title: Kerguelen

text: Saaret löysi vuoden 1772 helmikuussa Yves-Joseph de Kerguelen-Trémarec. Kerguelen teki kaksi kuninkaan rahoittamaa tutkimusmatkaa eteläisen Intian valtameren alueelle etsiessään mannerta, joka ”tasapainottaisi” pohjoisen suuria mantereita.


title: Kerguelen

text: Ensimmäisellä matkalla hänen laivansa joutuivat eroon toisistaan. Kerguelen palasi Mauritiukselle korjauksia varten ja kapteeni de Boiguehenneuc rantautui saarelle "Gros-Ventre"-aluksellaan, ja liitti sen muodollisesti kuningas Ludvig XV:n maihin. Rantautumisen paikan nimi on Anse du Gros-Ventre (poukama).


title: Kerguelen

text: Toisella Kerguelenin johtamalla matkalla yksi hänen laivoistaan, "l’Oiseau", kapteeninaan de Rochegude, onnistui rantautumaan saarelle tammikuun kuudentena vuonna 1773. Koska Kerguelen oli ensimmäisen matkansa jälkeen Ranskan kuninkaalle kuvaillut saaria metsäisiksi, asutuiksi ja luonnonvaroiltaan rikkaiksi, joutui hän vankilaan totuuden tultua kuninkaan tietoon. Kuningas kuoli seuraavana vuonna isorokkoon. Kerguelen vapautettiin Ranskan vallankumouksen jälkeen vuonna 1789, ja hän toimi Brestin sataman johtajana kuolemaansa asti vuoteen 1797. Kapteeni Kerguelen ei koskaan kävellyt nimeään kantavilla saarilla.


title: Kerguelen

text: Kun James Cook purjehti saarten ohi muutamaa vuotta myöhemmin (v. 1776), hän kutsui pääsaarta Desolation Islandiksi (Lohduton saari). Monissa englanninkielisissä kartoissa saaresta on käytetty tätä nimeä.


title: Kerguelen

text: Saarella ei voinut asua vakituisesti, joten seuraavan sadan vuoden aikana siellä kävivät ainoastaan valaanpyytäjät ja eksyneet merenkulkijat. Useat alukset ovat haaksirikkoutuneet saarilla. Turkishylkeet metsästettiin sukupuuttoon saarilta 1800-luvulla ja merinorsut 1900-luvun alussa.


title: Kerguelen

text: Ranskan viranomaiset kävivät saarilla seuraavaksi vuonna 1893. Vuonna 1908 Boissièren veljekset yrittivät aloittaa saarella lampaiden kasvatuksen, mutta yritys päättyi nopeasti. Tämän jälkeen saarella oli lyhyen aikaa valaanpyyntiasema, ja saarelle yritettiin jäädä asumaan vakituisesti. Tämä yritys epäonnistui.


title: Kerguelen

text: Kerguelenin saarten rannikot kartoitettiin vuosina 1908–1909 ja saarten sisäosat vuosina 1913–1914. Saarten ensimmäinen täydellinen kartta julkaistiin vuonna 1922. Geologisia tutkimuksia saarilla tehtiin vuosina 1928–1931. Vuosien 1931–1940 välillä saarilla kävi kaksi tutkimusretkikuntaa.


title: Kerguelen

text: Toisen maailmansodan aikana Kerguelen oli autiona. Saksalainen apuristeilijä "Atlantis" valitsi saaren täydennys- ja huoltopaikaksi vuodenvaihteessa 1940–1941. Alus koki siellä ensimmäisen miestappionsa joulupäivänä vuonna 1940, kun merimies putosi maalatessaan savupiippua. Hänet haudattiin saarelle, ”eteläisimpään Saksan sotilaan hautaan”.


title: Kerguelen

text: Toisen maailmansodan jälkeen Ranska velvoitettiin miehittämään Kerguelen pysyvästi, jotta se pysyisi Ranskan hallinnassa. Vuodesta 1963 saarella on toiminut tutkimusasema Port-aux-Français, jolta lähetetään tutkimusraketteja (Arcas, Dragon ja Eridan) avaruuteen, sekä tarkkaillaan niiden toimintaa. Ympärivuotinen miehitetty sääasema on toiminut vuodesta 1951 ja geofysiikan tutkimusasema vuodesta 1957. Port-aux-Français’ssä sijaitsevat tutkimusasemien ja kappelin lisäksi baari, voimistelusali, sairaala, elokuvateatteri ja kirjasto. Kerguelenilla on ajoittain ollut myös kaivostoimintaa, guanoa on kaivettu lannoitteeksi. "Marion Dufresne", maailman suurin merentutkimusalus, käy säännöllisesti Kerguelenilla vaihtamassa asemien miehistöä sekä tuomassa ruoka- ja muita tarpeita tutkimushenkilökunnalle (50–100 henkilöä).


title: Kerguelen

text: Saaret ovat kokonaan antarktista tundraa rannikkoalangoilta 50 metrin korkeuteen merenpinnasta. Korkeammalla on vain satunnaisia tupaksia, sammalta ja jäkälää. Saarella on myös jäätiköitä, joten kasvilajistoon kuuluu lähinnä jäkäliä, sammalia ja tussokheinää ("Poa cookii"). Merkittävänä saarten kasvilajina voidaan pitää villikaalin näihin oloihin sopeutunutta sukulaista, kergueleninkaalia. Kerguelinkaalin pahanhajuisessa öljyssä on tavallista enemmän C-vitamiinia. Saarilla käyneet valaanpyytäjät ja purjehtijat ovat syöneet tätä lajia välttääkseen keripukin.


title: Kerguelen

text: Hylkeet ovat palanneet saarille, mutta enimmän osan eläimistöstä muodostavat linnut, liitäjät, albatrossit ja pingviinit, saarella pesii yhteensä 30 lintulajia. Kerguelenilla elää myös oma tiiralajinsa, kerguelenintiira, joka on lapintiiran lähisukulainen.


title: Kerguelen

text: Vesieläimistö on runsasta. Kerguelenin lähivesillä tapahtuu kumpuamista, jossa sekoittuvat ravinneköyhät trooppiset vedet ja länsituulten virran ravinteikkaat vedet. Alueella tapahtuu myös laitonta kalastusta.


title: Kerguelen

text: Pääsaarelle on istutettu kaniineja. Saarella elää myös laivakissoista alkunsa saanut kissapopulaatio, joka selviytyy kaniineilla ja paikallisilla linnuilla sekä niiden poikasilla, kuten laivojen mukana saarille alun perin tulleet rotat. Saarella elää myös villiintyneitä poroja ja lampaita.


title: Mercury Messenger

text: Mercury Messenger on java-pohjainen pikaviestin, joka tukee Windows Live Messenger ja Jabber -protokollia.


title: Mercury Messenger

text: Mercury Messenger on saatavilla Windowsille, Linuxille ja Macintoshille.


title: Mercury Messenger

text: Mercury Messenger tarjoaa tuen suurimpaan osaan Windows Live Messengerin ominaisuuksista. Näiden lisäksi Mercury Messengerissä on useita lisäominaisuuksia. Huomattavimmat ominaisuudet:


title: Kathleen Kennedy Townsend

text: Kathleen Hartington Kennedy Townsend (s. 4. heinäkuuta 1951) on yhdysvaltalainen demokraattipoliitikko. Hän toimi Marylandin apulaiskuvernöörinä 1995–2003. Hän pyrki Marylandin kuvernööriksi vuonna 2002, mutta hävisi vaalit republikaani Robert L. Ehrlichille. Ehrlich sai äänistä 51,55 prosenttia ja Kennedy 47,68 prosenttia.


title: Kathleen Kennedy Townsend

text: Kathleen Kennedy Townsend on murhatun senaattori Robert F. Kennedyn vanhin lapsi 11-lapsisesta perheestä. Hän kuuluu näin ollen Kennedyn klaaniin. Hän sai nimensä tätinsä herttua Kathleen Agnes Kennedyn mukaan, joka kuoli lento-onnettomuudessa 1948.


title: Romano Mussolini

text: Romano Mussolini (26. syyskuuta 1927 Forli, Italia – 3. helmikuuta 2006 Rooma, Italia) oli italialainen jazzmuusikko ja taidemaalari.


title: Romano Mussolini

text: Mussolini oli perheensä nuorin poika. Hänen vanhempansa olivat diktaattori Benito Mussolini ja tämän puoliso Rachele Donna Mussolini. Hän ei koskaan kiinnostunut politiikasta, mutta osoitti jo nuorena merkkejä musikaalisesta lahjakkuudesta. Toisen maailmansodan päätyttyä Mussolini perusti jazz-yhtyeen, josta tuli varsin suosittu Italiassa. Hän esiintyi yhtyeensä kanssa monien merkittävien jazzmuusikoiden – muun muassa Chet Bakerin, Dizzy Gillespien ja Duke Ellingtonin – kanssa. Romano Mussolini kuoli 78-vuotiaana sairauskohtaukseen roomalaisessa sairaalassa. Hän oli kuollessaan viimeinen Benito Mussolinin kuudesta lapsesta.


title: Romano Mussolini

text: Mussolini oli kaksi kertaa naimisissa. Hänen ensimmäinen vaimonsa oli Sophia Lorenin sisar Anna Maria Scicolone, jonka kanssa hän sai lapset Elisabettan ja Alessandran. Toisesta avioliitosta näyttelijä Carla Puccinin kanssa hän sai kolmannen tyttären Rachelen, jonka hän nimesi äitinsä mukaan. Mussolinin lapsista Alessandra on nykyisin Euroopan parlamentin jäsen.


title: Liedon keskuskoulu

text: Liedon keskuskoulu on peruskoulun yläaste Liedossa, Länsi-Suomen läänissä.


title: Liedon keskuskoulu

text: Koulu toimi 31.7.2001 saakka nimellä Liedon-Tarvasjoen yläaste ja mukana oli lietolaisten oppilaiden lisäksi oppilaita myös Tarvasjoelta. Tuolloin Tarvasjoella aloitti kuitenkin oma yhtenäinen vuosiluokkien 1–9 peruskoulu, ja vuodesta 1967 alkanut perusopetuksen yhteistyö loppui Liedon ja Tarvasjoen välillä.


title: Liedon keskuskoulu

text: Lukuvuodella 2008-2009 Liedon keskuskoulussa oli lähes 500 oppilasta ja 50 opettajaa. Koulussa on normaalit yläasteluokat 7–9 (yhteensä 23 luokkaa), joiden perusryhmien oppilasmäärä on noin 22. Lisäksi koulussa on yksi ESY-luokka.


title: Liedon keskuskoulu

text: Liedon perusopetuksessa A1-kielenä (ala-asteella kaikille yhteisenä vieraana kielenä) on englanti. Yläasteella kaikille alkavana B1-kielenä opiskellaan ruotsia. Ala-asteella vapaaehtoisena kielenä oppilaat ovat voineet valita ruotsia tai saksaa, joiden opiskelu jatkuu Keskuskoulussa A2-kielenä. Lisäksi kahdeksannella luokalla alkavista B2-kielistä oppilailla on valittavanaan saksa, ranska, venäjä ja italia, joista ryhmät muodostuvat mikäli vähintään noin kymmenen oppilasta on valinnut kielen.


title: Liedon keskuskoulu

text: Kirkonkulman koululla aloittanut musiikkiryhmä voivat jatkaa painotettua musiikin opiskeluaan Keskuskoulussa; tunteja on seitsemänsillä vuosiluokilla kaksi viikkotuntia yli normaalin opetussuunnitelman. Uuteen opetussuunnitelmaan koulussa siirrytään vaiheittain siten, että lukuvuonna 2004–2005 uuden OPS:n mukaan opiskelevat 7. luokat, jotka vievät opetussuunnitelmaa mukanaan, ja vuonna 2006 sen mukaan opiskelevat kaikki yläasteen luokat.


title: Lexingtonin ja Concordin taistelut

text: Lexingtonin ja Concordin taistelut olivat Yhdysvaltain vapaussodan ensimmäiset taistelut 19. huhtikuuta 1775. Taistelujen myötä alkoi avoin sota Ison-Britannian ja sen kolmentoista siirtomaan välillä Pohjois-Amerikassa.


title: Lexingtonin ja Concordin taistelut

text: Noin 700 brittiarmeijan vakinaista sotilasta määrättiin Francis Smithin johdolla sieppaamaan Massachusettsin miliisin varastoimia sotilastarvikkeita Concordissa. Patriootit olivat saaneet viikkoja ennen määräystä tiedustelutietoja brittien mahdollisista etsintäaikeista ja he siirsivät melkein kaikki tarvikkeet turvaan. Briteiltä vuosi myös taistelua edeltävänä iltana suunnitelman yksityiskohtia ja tietoja levitettiin nopeasti miliisin keskuudessa.


title: Lexingtonin ja Concordin taistelut

text: Ensimmäiset laukaukset ammuttiin välikohtauksessa Lexingtonissa, jossa brittiarmeijan eteneminen johti alivoimaisen miliisin pakenemiseen. Toinen välikohtaus tapahtui Concordin vanhalla sillalla, missä patriootit taistelivat brittien kolmea komppaniaa vastaan. Brittiarmeijan rivit hajosivat ja se pakeni taistelualueelta miliisin takaa-ajamana.


title: Lexingtonin ja Concordin taistelut

text:
Kenraali Thomas Gage oli päättänyt riisua aseista kapinoivan Massachusettsin ja lähetti 700 henkisen sotajoukon luutnantti Francis Smithin johdolla Concordiin ottamaan haltuunsa kapinallisten asevarikon ja pidättämään kapinallisjohtajat Samuel Adamsin ja John Hancockin. Jotta yllätys onnistuisi, brittisotilaiden oli määrä marssia yöllä ääneti Bostonin läpi, soutaa lahden poikki ja edetä Concordiin.
Varotoimista huolimatta heidän liikkeensä havaittiin ja kaksi sanaviejää lähetettiin nopeasti varoittamaan Adamsia ja Hancockia. Toinen sananviejistä oli Paul Revere, joka ratsasti pimeässä antamaan varoitusta. Revere kohtasi matkallaan Charlestonissa kaksi brittisotilasta, jotka yrittivät estää hänen kulkunsa väkivalloin. Revere pääsi pakoon hiuksen hienosti. Reveren päästyä Medfordiin hän herätti paikallisen kapteenin joka teki hälytyksen miliisille.


title: Lexingtonin ja Concordin taistelut

text: Näin Lexingtonissa saatiin varoitus brittijoukkojen tulosta ja miliisi kerääntyivät kaupungin aukiolle odottamaan keskellä yötä brittijoukkojen saapumista. Kapinallisjohtajat kieltäytyivät luovuttamasta aseitaan, jonka jälkeen brittisotilaat avasivat tulen kapinallisia kohden, surmaten kymmenen ja haavoittaen kahdeksaa kapinallista.


title: Lexingtonin ja Concordin taistelut

text: Vakavampi yhteenotto sattui samana päivänä brittijoukkojen vetäytyessä Concordista paikallisen miliisin saavuttua. Vetäytyessään kohti Bostonia brittijoukot joutuivat rakennusten sekä aitojen taakse piiloutuneiden kapinallisten tulitukseen.


title: Lexingtonin ja Concordin taistelut

text:
Taistelun kuluessa miliisin joukot vahvistuvat jatkuvasti ja ne aiheuttivat raskaita tappioita briteille. Sotaretkikunnan pelasti Lexingtoniin saapuneet vahvistukset Hugh Percyn johdolla. Yhdistynyt 1 300 miehen sotajoukko marssi rankassa tulituksessa takaisin kohti Bostonia ja onnistuneella viivytystaktiikalla pääsi turvaan Charlestowniin.
Brittien sotatoimien luottamuksellisuus ja ripeys eivät olleet sellaisella tasolla, joka olisi mahdollistanut onnistuneen iskun vihamieliselle alueelle eivätkä he onnistuneet saamaan haltuunsa merkittävästi aseita. Lexingtonin ja Concordin taistelut eivät kuitenkaan rauhoittaneet tilannetta vaan saivat koko Massachusettin tarttumaan aseisiin. Massachusettsin miliisi miehitti taistelujen seurauksena Bostonin ympäristön ja aloitti kaupungin piirittämisen


title: Lexingtonin ja Concordin taistelut

text: Vuonna 1837 Ralph Waldo Emerson kirjoitti tapahtumista runossaan "Concordin hymni":


title: Lexingtonin ja Concordin taistelut

text: ”Karkealla sillalla joka kaartui tulvivan veden yli, Heidän lippunsa rullattiin auki huhtikuun vienossa tuulessa, Täällä kerran taisteluun valmistautuneet farmarit seisoivat, Ja ampuivat laukauksen, joka kuultiin ympäri maailman.”


title: Hurjapäät

text: Hurjapäät (engl. "The Fast and the Furious") on vuonna 2001 ensi-iltansa saanut yhdysvaltalainen elokuva. Suomessa elokuvan ikäraja on 16 vuotta.


title: Hurjapäät

text: Elokuvalle on tehty seitsemän jatko-osaa: "2 Fast 2 Furious", "", "Fast & Furious", "Fast & Furious 5", "Fast & Furious 6", "Fast & Furious 7" ja "Fast & Furious 8". Elokuvasarjaa täydentää myös lyhytelokuvat "Turbo-Charged Prelude" ja "Los Bandoleros".


title: Derek Warwick

text: Derek Stanley Arthur Warwick (s. 27. elokuuta 1954 New Alresford, Englanti, Iso-Britannia) on entinen englantilainen kilpa-autoilija. Warwick ajoi Formula 1 -sarjassa kausilla 1981–1990 ja 1993. Warwick saavutti neljä palkintosijaa, mutta ei yhtään voittoa.


title: Derek Warwick

text: Derek Warwick aloitti kilpailemisen vuonna 1966 12-vuotiaana asuinalueensa omassa Southern England Area Go-Kart Championshipissa. Neljän karting-vuoden jälkeen Warwick aloitti kilpailemisen Stock Car -autoilla Isossa-Britanniassa. Spedeworthin tiimissä. Hän ei kuitenkaan ajanut sitä kuin vuoden, ja vuonna 1970 hän siirtyi ajamaan Super-Stox luokkaan. Kaksi vuotta myöhemmin hän oli sarjassaan Englannin mestari ja seuraavana vuonna meriittilistalle lisättiin koko Britannian mestaruus sekä maailmanmestaruus. Warwick sai sarjasta paljon kokemusta kilpailuista: hän nimittäin ajoi Super-Stoxeissa yli 500 kilpailua ja voitti niistä yli 300. Kaudeksi 1975 Warwick siirtyi Open Wheel -sarjoihin. Warwick ajoi 1975–1976 Formula Fordeja ja pärjäsi niissäkin hyvin jälkimmäisenä vuonna. Hän voitti 33 kilpailua 62:sta. Hän voitti Euroopan mestaruuden ja sijoittui toiseksi Britannian sarjassa ja Formula Ford Festivaleilla.


title: Derek Warwick

text: Vuodeksi 1977 Warwick sai paikan Formula 3 -sarjassa. Hän oli seitsemässä kilpailussa toinen, mutta voittoa ei vielä tullut. Seuraavana vuonna hän kuitenkin saavutti 9 voittoa. Warwick voitti Vandervell F3 Championshipin ja jätti taakseen muun muassa Nelson Piquet'n. Warwick oli myös B.P. F3 Championshipissä toinen, jonka Piquet puolestaan voitti. Vuodeksi 1979 Warwick ei vieläkään saavuttanut F1-paikkaa, mutta nousi edelleen korkeammalle, nyt Formula kakkosiin ajamaan Theodore Racingin autoja. Tallin auto oli kuitenkin kaikkea muuta kuin kilpailukykyinen ja tiimi menikin konkurssiin kauden päätteeksi. Seuraavana vuonna hän pääsi Tolemanin F2-talliin, jonka autolla hän oli jälleen siellä päässä tuloslistoja, missä hänet oli totuttu näkemään. Warwick oli Euroopan F2-sarjan toinen ja sai vihdoin sen, mitä halusi: paikan Formula 1:ssä.


title: Derek Warwick

text: F1-sarjassa Warwick debytoi kaudella 1981 Toleman-tallissa. Hän ei kuitenkaan osallistunut ensimmäisiin kilpailuihin, vaan vasta neljänteen kilpailuun San Marinon GP:hen. Auto oli suunniteltu ottamalla mallia tallin Formula 2 -autosta ja voimanlähteenä käytetty Hart -turbomoottori oli epäluotettava. Lisäksi talli kärsi talousongelmista, minkä vuoksi autoa ei voinut kehittää kauden aikana. Warwick karsiutui kaikissa vuoden 1981 paitsi päätöskisassa Caesars Palacen kilpailussa, jossa hänen kilpailunsa päättyi keskeytykseen. Kaudella 1982 auton luotettavuusongelmat jatkuivat ja Warwick ajoi maaliin vain kahdesti. Kauden aikana merkittävimmät saavutukset olivat kilpailun nopeimman kierroksen ajaminen Hollannin GP:ssä sekä palkintokorokesijasta taisteleminen Britannian GP:ssä, joka päättyi kuitenkin keskeytykseen. Warwick ajoi Toleman -tallissa vielä kaudella 1983, jolloin talli hän keräsi loppukaudesta tallille säännöllisiä pistesijoja.


title: Derek Warwick

text: Kaudella 1984 Warwick palkattiin Alain Prostin tilalle Renault'lle. Warwick taisteli avausvoitostaan kauden avauskisassa Brasiliassa, kunnes tekniset ongelmat pakottivat hänet keskeyttämään kilpailun. Satunnaisista palkintosijoista huolimatta menestyksekkään tallin kehityssuunta oli kääntynyt alaspäin ja kauden 1985 lopussa talli vetäytyi Formula 1 -sarjasta.


title: Derek Warwick

text: Warwick jäi kauden 1986 alussa ilman tallipaikkaa, koska vuoden 1985 aikana käydyt sopimusneuvottelut Lotuksen kariutuivat Ayrton Sennan ja tallin sponsorin päätökseen. Senna halusi vahvan ykköskuskin aseman itselleen, koska uskoi, ettei talli kyennyt tarjoamaan kahta mastaruudesta taistelevaa autoa. Jäädessään ilman tallipaikkaa Warwick ajoi urheiluautosarjoja, kunnes Brabhamin omistanut Bernie Ecclestone ilmoitti puhelimitse tarvitsevansa Paul Ricardin testeissä menehtyneen Elio de Angeliksen tilalle. BMW:n moottorista huolimatta auto osoittautui vaikeasti ajettavaksi eikä Warwick saanut kauden aikana yhtään pistettä.


title: Derek Warwick

text: Pettymyksellisen Brabham -kauden jälkeen Warwick ajoi Arrows -tallissa kolme kautta heikoin tuloksin, koska tallilla oli rahahuolia ja auto kärsi ajoittain luotettavuusongelmista. Vuonna 1990 Wawick siirtyi Lotus -talliin, mutta talli oli kuin varjo parhaista ajoistaan, koska auto ja Lamborghinin moottori kärsivät suunnittelu- ja teho-ongelmista. Myös talli itse kärsi rahan puutteesta.


title: Derek Warwick

text: Warwick ajoi kausien 1991-1992 Warwick siirtyi muihin autosarjoihin ja palasi Formula 1:iin kaudella 1993 Footworkiksi nimensä vaihtaneeseen Arrows -talliin. Auto oli Warwickin mielestä hänen ajotyylilleen sopiva, mutta suurin ongelma autossa olivat hänen mielestään pienet tekniset suunnitteluvirheet. Kauden 1993 jälkeen Watwick lopetti Formula 1 -uransa.


title: Last in Line

text: Last in Line voi tarkoittaa ainakin:


title: FC Groningen

text: FC Groningen on jalkapalloseura Groningenistä, Alankomaista. Se pelaa maan korkeimmalla sarjatasolla Eredivisiessä.


title: FC Groningen

text: Seura perustettiin 16. kesäkuuta vuonna 1971 "Groninger Voetbal en Atletiek Vereniging" -urheilujärjestöstä. Joukkue pelasi kolme vuotta maan huipputasolla ennen putoamistaan 2. divisioonaan. Joukkue nousi takaisin huipulle Ronald ja Erwin Koemanin sekä hyökkääjä Jan van Dijkin aikakaudella ja kaudella 1982–1983 se pääsi myös euro-otteluihin. Toistaiseksi joukkueen paras tulos Eredivisiestä on kaudelta 1990–1991, jolloin se oli loppupisteissä kolmas. Kaudella 2014–2015 Groningen otti seurahistorian ensimmäisen mestaruuden, kun se kaatoi FC Zwollen Alankomaiden cupin finaalissa 2-0.


title: FC Groningen

text: Joukkueen värit ovat vihreä ja valkoinen. Se pelaa kotiottelunsa uudella, 22 000 -paikkaisella Euroborg-stadionilla. Joukkue pelasi 72 vuotta vanhalla 13 000 -paikkaisella Oosterpark-stadionilla, viimeisimmän ottelunsa joulukuussa 2005. Kaudella 2004/05 joukkueen kotiotteluiden katsojakeskiarvo oli 12 000 henkeä.


title: Joseph Patrick Kennedy II

text: Joseph Patrick Kennedy II (s. 24. syyskuuta 1952) on yhdysvaltalainen poliitikko. Hän on edesmenneen senaattori Robert F. Kennedyn ja Ethel Kennedyn (o.s. Skakel) ensimmäinen poika. Nimensä hän sai isoisänsä Joseph P. Kennedyn mukaan.


title: Joseph Patrick Kennedy II

text: Kennedy perusti voittoa tuottamattoman organisaation Citizens Energy Corporation. Vuonna 1986 hänet valittiin Yhdysvaltain edustajainhuoneeseen Massachusettsista ja hän toimi edustajainhuoneen jäsenenä kahdentoista vuoden ajan, vuodesta 1987 vuoteen 1999.


title: Joseph Patrick Kennedy II

text: Hän erosi Sheila Rauchista ja avioitui myöhemmin Beth Kellyn kanssa. Hänen poikanansa Joe Kennedy III valittiin edustajainhuoneeseen vuonna 2013.


title: Ville Taulo

text: Ville Taulo (s. 14. elokuuta 1985 Lahti) on suomalainen jalkapalloilija, joka edustaa Veikkausliigassa pelaavaa HIFK:ta. Hän on pelipaikaltaan keskikenttäpelaaja tai keskuspuolustaja.


title: Ville Taulo

text: Taulo edusti kaudella 2007 Veikkausliigassa pelaavaa FC Lahtea, mutta kaudeksi 2008 tiet erkanivat. Taulo solmi kaksivuotisen pelaajasopimuksen HJK:n kanssa.


title: Ville Taulo

text: Veikkausliigassa Taulo on pelannut 60 ottelua, ja tehnyt niissä seitsemän maalia. Suomen maajoukkueessa hän on pelannut kolme ottelua A-maajoukkuetasolla ja lisäksi lukuisia juniorimaaotteluita. Hän on ollut muun muassa RKC Waalwijkin sekä NEC Nijmegenin testattavana.


title: Michael Kennedy

text: Michael LeMoyne Kennedy (27. helmikuuta 1958 – 31. joulukuuta 1997) oli Robert F. Kennedyn ja Ethel Skakeln kuudes lapsi. Hän oli presidentti John F. Kennedyn ja senaattori Edward M. Kennedyn veljenpoika.


title: Michael Kennedy

text: Michael Kennedy on työskennellyt veljensä Joseph Patrick Kennedy II enegia organisaatiossa ja vaaleissa sekä setänsä Edward M. Kennedyn vaalikampanjassa 1994.


title: Michael Kennedy

text: Vuonna 1997 häntä syytettiin lapsenvahdin raiskauksesta. Tapaus aiheutti valtavan kohun.


title: Michael Kennedy

text: Michael Kennedy oli naimisissa Victoria Giffordin kanssa. Heillä on kolme lasta: Michael LeMoyne Kennedy Jr. (s. 9. tammikuuta 1983), Kyle Francis Kennedy (s. 6. heinäkuuta 1984) ja Rory Gifford Kennedy (s. 14. marraskuuta 1987).


title: Michael Kennedy

text: Kennedyllä oli neljä siskoa ja kuusi veljeä: Kathleen Kennedy Townsend, Joseph Patrick Kennedy II, Robert F. Kennedy, Jr., David Anthony Kennedy, Courtney Kennedy Hill, Kerry Kennedy, Christopher George Kennedy, Matthew Maxwell Taylor Kennedy, Douglas Harriman Kennedy ja Rory Kennedy.


title: Michael Kennedy

text: Michael Kennedy kuoli lasketteluonnettomuudessa samana vuonna 1997 Aspenissa Coloradossa. Hän oli laskettelemassa Kennedyn klaanin jäsenien kanssa. Hänen tapaturmaisesta kuolemastaan on ollut liikkeellä erilaisia teorioita.


title: Kuitulevy

text: Kuitulevy (myös puukuitulevy) on rakentamisessa ja kalusteteollisuudessa käytetty materiaali, jonka raaka-aineena käytetään puutuoteteollisuuden jätepuuta ja koivukuitua. Levyjä valmistetaan lämmön ja paineen avulla toisiinsa liitetyistä puukuiduista. Puukuitulevyjä ovat esimerkiksi lastulevyt ja tuulensuojalevyt.


title: Kuitulevy

text: Kuitulevyt jaotellaan kolmeen eri tyyppiin:


title: Kuitulevy

text: Valmistuksessa puuhake kuidutetaan ja jauhetaan, jolloin kuidut huopaantuvat. Suomessa käytössä olevassa "märkämenetelmässä" massaan lisätään vettä ja usein myös lisäaineita kuten liimaa. Massa ohjataan viiralle, jossa vettä puristetaan pois. Massa jaetaan arkeiksi, jotka kuivataan tai puristetaan. Arkit voidaan myös lämpökäsitellä lujuuden lisäämiseksi. Lisäaineina käytetään liimaa ja muita lisäaineita, joita tarvitaan yleensä alle 1 prosenttia. Lujuuden lisäämisen käytetään tärkkelystä, keinohartseja ja kuivuvia öljyjä. Parafiini parantaa vedenkestävyyttä. Palonkestävyyden edistämiseen sopivat alumiinihydroksidia ja fosforiyhdisteet.


title: Kuitulevy

text: Kuitulevyjä käytetään sisäpuoliseen verhoukseen, sekä lämmön-, tuulen- ja ääneneristeenä. Kuitulevyn etuja ovat tasa-aineisuus ja syynsuunnan puuttuminen, tiiviys, helppo työstettävyys ja asennettavuus sekä huokea hinta. Rakentamisen ohella puukuitulevyjä käytetään kalusteteollisuudessa ja huokoista puukuitulevyä eristämiseen. Puukuitulevyn standardikoko on 1220 * 2745.


title: Kuitulevy

text: Puukuitulevyjä voidaan pinnoittaa puuviilulla, paperilla, kankaalla, muovilla, lasikuitukankaalla, metallilla tai korkilla.


title: Sam Peckinpah

text: David Samuel "Sam" Peckinpah (21. helmikuuta 1925 – 28. joulukuuta 1984), oli yhdysvaltalainen elokuvaohjaaja, -käsikirjoittaja, -tuottaja ja -näyttelijä. Sam Peckinpah muistetaan erityisesti hurjasta visuaalisesta tyylistään, jota hän viljeli esimerkiksi elokuvassaan "Hurja joukko" (1969).


title: Sam Peckinpah

text: Peckinpah syntyi Fresnossa perinteitä kunnioittavaan perheeseen, johon kuului myös isoveli Denny ja adoptoidut nuoremmat sisarukset, Fern Lea ja Susan. Hänen iso-isoisänsä, Rice Peckinpaugh, oli kauppias ja maanviljelijä 1800-luvun alkupuolella. Perhe muutti myöhemmin nimensä muotoon Peckinpah. Samin isoisä, Denver Church Peckinpah, oli tuomari ja myöhemmin edustajainhuoneen jäsen, kuten myös Samin isä David, lakimies monen Peckinpahin suvun miehen tavoin.


title: Sam Peckinpah

text: Nuori Sam ahmi kirjoja ja jatkoi harrastusta koko elämänsä ajan. Poikavuodet kuluivat suvun maatilalla Dunlap's Ranchilla ratsastuksen ja metsästyksen parissa. Hänen äitinsä Fern Church oli kalifornialaisia uudisraivaajapioneereja. Churchin suvun ansioihin kuului ensimmäisen kastelukanavan kaivaminen keskiseen Kaliforniaan. D. Sammy, joka oli Samin kutsumanimi perhepiirissä, oli hiljainen ja herkkä lapsi, joka luonteeltaan poikkesi veljestään ja isästään. Toisen maailmansodan syttyessä hän liittyi Yhdysvaltain merijalkaväkeen ja näki sodan julmuuden palvellessaan Aasiassa. Sodan jälkeen Sam muutti Kaliforniaan ja alkoi opiskella näyttelemistä University of Southern Californiassa, solmien ensimmäisen avioliittonsa 1947 nuoruudenrakkautensa Maria Sellandin (1927–2006) kanssa. Liitto kesti vuoteen 1960, ja siitä syntyi neljä lasta.


title: Sam Peckinpah

text: Peckinpah aloitti uransa ohjaamalla ja käsikirjoittamalla televisioon muun muassa lännensarjaa Gunsmoke, kunnes vuonna 1961 sai ohjattavakseen ensimmäisen teatterielokuvansa, "The Deadly Companions". Myös seuraavat ohjaustyöt valkokankaalle olivat westernejä aina 1970-luvulle saakka; "Ride the High Country" vuonna 1962, "Major Dundee" 1965, Hurja joukko 1969 ja "The Ballad of Cable Hogue" vuonna 1970.


title: Sam Peckinpah

text: Televisiolle Peckinpah ohjasi 60-luvulla muutaman tv-sarjan osan sekä tuntemattomaksi jääneen tv-elokuvan "Noon Wine" 1966. Loppuvuodesta 1964 Peckinpah lopulta kiinnitettiin ohjaajaksi Steve McQueenin tähdittämään elokuvaan Cincinnati Kid, mutta hän sai muutaman päivän kuvausten alkamisen jälkeen potkut ohjaajanasemastaan näkemyserojen takia. Joissakin lähteissä mainitaan Peckinpahin kuvanneen "eri rotujen välistä eroottista kanssakäymistä ja alastomuutta" ja muuta käsikirjoituksesta poikkeavaa. Hän joutui tapauksen vuoksi myös henkilökohtaiselle, mutta ei poliittiselle mustalle listalle, yli kahdeksi vuodeksi.


title: Sam Peckinpah

text: Peckinpahin läpimurtotyönä voidaan pitää lännenelokuvaa "Hurja joukko" (The Wild Bunch) vuodelta 1969. Elokuva tuli tunnetuksi realistisesta ja intensiivisestä väkivallan kuvauksesta, jota tehostivat myöhemmissäkin ohjaustöissä nähdyt hidastukset. Elokuvassa oli mukana nimekäs näyttelijäkaarti, muun muassa William Holden ja Ernest Borgnine ja se sai seuraavana vuonna kaksi Oscar-ehdokkuutta. Peckinpah laati elokuvaan myös käsikirjoituksen.


title: Sam Peckinpah

text: Peckinpah joi. 1970-luku kului päihdeongelman parissa. Kuvatessaan muun muassa "Junior Bonneria", studiolta oli palkattu mies vahtimaan häntä, jotta korkki ei aukenisi sopimuksen mukaan ennen iltapäivää kello viittä. Englannissa Sam puolestaan kuvasi 1971 väkivaltaisen thrillerin Olkikoirat, pääosassa Dustin Hoffman.


title: Sam Peckinpah

text: Steve McQueen oli pääosassa kahdessa seuraavassa elokuvassa, "Junior Bonner" ja "Pakotie" 1972. Sitten Peckinpah palasi lännenelokuvaan vuonna 1973 elokuvassa Pat Garrett ja Billy the Kid, jossa esiintyi myös Bob Dylan. Hyvä ystävä Warren Oates oli pääosassa seuraavassa tylyssä Meksikoon sijoittuvassa palkkiometsästäjätarinassa Tuokaa Alfredo Garcian pää vuonna 1974, ja seuraavana vuonna ensi-illassa oli CIA-jännäri Tapporyhmä ("The Killer Elite").


title: Sam Peckinpah

text: Ainoan sotaelokuvansa Rautaristi Peckinpah ohjasi Euroopassa Slivovits-luumuviinan voimin 1977 palaten Yhdysvaltoihin tekemään rekkakuskifilmin "The Convoy" (1978). Peckinpah ryyditti alkoholismiaan kokaiinin käytöllä aina "The Killer Eliten" kuvauksista alkaen, ja vauhti oli liikaa aikaisemminkin oireilleelle sydämelle. Peckinpah sai ensimmäisen sydänkohtauksensa 1979. Lähellä kuolemaa hän oli käynyt jo pari vuotta aikaisemminkin hypätessään täysissä pukeissa hotellin uima-altaaseen "virkistyäkseen", sammuen kuitenkin saman tien ja vajoten altaan pohjaan. Työtoveri sukelsi ja elvytti hänet viime hetkellä.


title: Sam Peckinpah

text: Ensimmäisen avioliittonsa kariuduttua 1960, josta syntyi kolme tytärtä, Melissa, Kristen ja Sharon sekä poika, Matthew, Peckinpah avioitui 1965 meksikolaisen näyttelijän ja tanssijan Begoña Palaciosin kanssa. "Meksiko on hyvä paikka rakastua...". Suhde oli ilmeisen myrskyisä, sillä pari erosi ja palasi kolmasti yhteen. Kun Palacios kuoli vuonna 2000, hänen tuhkansa siroteltiin Malibu Beachille, jossa sijaitsi myös Peckinpahin leposija. Pariskunnalle syntyi tytär Maria Guadalupe "Lupita" Peckinpah Palacios. Peckinpah solmi vielä kolmannenkin avioliiton 70-luvun alussa kuvatessaan Englannissa "Olkikoiria", mutta liitto kesti vain pari vuotta. Ilmeisen karismaattisella ohjaajalla riitti elämänsä aikana myös lukuisia naisia avioliittojen ulkopuolella.


title: Sam Peckinpah

text: Töiden saaminen oli lopulta hankalaa, koska Peckinpah poltti sillat sekä tuotantokoneistoon että studioihin. Suorasanainen ja rajusti ryyppäävä Peckinpah oli aina ollut Hollywoodin lainsuojaton ja muuttui humalassa aggressiiviseksi. Kukaan ei halunnut riskeerata kymmenien miljoonien tuotantoa sellaisen miehen vastuulle, joka saattoi olla päiväkausia ulkona kuvioista alkoholin ja kokaiinin takia. Hänen 14:stä studioelokuvastaan yhtäkään ei esitetty ensi-illassa Peckinpahin haluamassa muodossa vaan esimerkiksi Pat Garrett ja Billy the Kidin ohjaajan versio julkaistiin vuosia myöhemmin vasta 1988.


title: Sam Peckinpah

text: Moni arvostettu näyttelijä ja työtoveri kuitenkin loi häneen loppuun saakka kestävän työ- ja ystävyyssuhteen, kuten Ernest Borgnine, Warren Oates, Steve McQueen, Slim Pickens, Kris Kristofferson ja Bo Hopkins, kuvaaja Lucien Ballard jne.


title: Sam Peckinpah

text: Sam Peckinpahin tuotannolle oli tyypillistä uusien näkemysten ja arvojen kohtaaminen vanhan kanssa, usein esimerkiksi romanttisen lännen törmääminen nykyaikaan. Itsetuhoinen elämäntapa ei kätkenyt sitä, että hän oli lahjakas elokuvantekijä. Viimeisen elokuvansa Verinen viikonloppu (The Osterman weekend), hän filmasi vuonna 1984.


title: Sam Peckinpah

text: Peckinpah lopetti alkoholinkäytön kokonaan vuotta ennen kuolemaansa, mutta liian myöhään. Hän sai massiivisen sydänkohtauksen matkalla joulun 1984 viettoon Meksikoon Palacioksen ja hänen tyttärensä luokse. Peckinpah kuoli aamulla 28.12. sairaalassa Los Angelesissa. Peckinpahin viimeisiksi töiksi jäivät Julian Lennonin musiikkivideot "Too late for goodbyes" ja "Valotte".


title: Jan Kromkamp

text: Jan Kromkamp (s. 17. elokuuta 1980 Makkinga, Alankomaat) on alankomaalainen jalkapalloilija, joka edustaa PSV Eindhovenia. Hänen pelipaikkansa on puolustaja.


title: Jan Kromkamp

text: Uransa aikana Kromkamp on edustanut myös AGOVV Apeldoornia, Go Ahead Eaglesiä, AZ Alkmaaria, Villarrealia ja Liverpoolia. Alankomaiden maajoukkueessa hän pelasi ensi kerran 18. elokuuta 2004. Yhteensä hän on pelannut 11 A-maaottelua.


title: Pieni Korppi

text: Pieni Korppi eli "Hosa" (s. noin 1820 – 1889) oli arapaho -intiaanien nawathinehena -heimon päällikkö.


title: Pieni Korppi

text: Pieni korppi oli tunnettu komeasta ulkomuodostaan ja hyvistä puhujanlahjoista. Hän oli rauhanvälittäjänä jo vuonna 1840 kun arapahot, tekivät rauhan cheyenitten, kiowien, comanchien ja tasanko apassien kanssa. Hän myös toivotti kullankaivia tervetulleeksi tiipiiseensä kun he saapuivat saapumisen Denveriin kultakuumeen aikana.


title: Pieni Korppi

text: Huolimatta kaikista poniteluistaan rauhan säilyttämiseksi hän joutui allekirjoittamaan Yhdysvaltojen hallituksen ja cheyennejen ja arapahojen vuonna 1861 tekemän Fort Wise-sopimuksen. Siinä sovittiin että intiaanit muuttavat pienempään reservaattiin reservaatista joka sijaitsi nykyisien Coloradon, Kansain, Nebraskan ja Wyomingin alueilla jotka heille oli luovutettu vuonna 1851 Fort Laramie-sopimuksessa. Kaikki arapahojohtajat eivät kuitenkaan suostuneet allekirjoittamaan sopimusta, ja Pieni Korppikin pettyi pian sillä Yhdysvaltojen joukot hyökkäsivät rauhallisten intiaanien leiriin ja järjestivät Sand Creekin verilöylyn.


title: Pieni Korppi

text: John M. Chivingtonin kostoretki päättyi rauhallisen cheyenneintiaanienkylän teurastukseen 29 marraskuuta vuonna 1864. Kylän johtajista Musta Pata, Valkoinen Antilooppi ja Vasen Käsi, jäi henkiin vain Musta Pata. Miehiä, naisia ja lapsia pahoinpideltiin julmasti ja heiltä vietiin päänahat. Sotilaiden raakuus sai koko kansakunnan tyrmistymään. Pieni Korppi ja hänen arapaho heimonsa selviytyivät vain sen vuoksi että olivat leiriytyneet kauas muista arapahoista ja cheyenneista. Pieni Korppi hyväksyi kuitenkin vuonna 1867 Medicine Lodge-sopimuksen jossa arapahoille annttiin reservaatti Arkansas joen ja Cimarron joen (Arkansas joen sivujoki) läheltä intiaani aluetta.


title: Pieni Korppi

text: Vuonna 1871 Pieni Korppi kävi Washingtonissa DC:ssä sekä muissa Itä-Yhdysvaltojen kaupungeissa. New Yorkissa hän puhui Cooper Unionissa (yksityinen korkeakoulu) tieteen ja taiteen edistämisestä. Presidentti Grant tarjosi hänelle rauhanmitaliakin mutta hän sanoi ettei ansaitse sitä koska ei ollut ikinä sodassa valkoisten kanssa ollutkaan. Pieni Korppi onnistui pysyttelmään puolueettomana Red River-sodan aikana 1874–1875. Viimein hän muutti asumaan Blaine Countyyn, Oklahomaan jossa hän kuoli vuonna 1889.


title: Isäntä

text: Isäntä on sosiaalihistoriallisessa mielessä vapaa mies, jolla on palvelusväkeä. Antiikin Roomassa isäntä saattoi omistaa epävapaata palvelusväkeä, mutta tällä saattoi olla myös vapaita suojatteja "klienttejä". Latinankielisestä sanasta "patron" on puhekieleen tullut sana "patruuna", jolla useimmin viitataan teollisuuslaitoksen tai kartanon omistajaan. Tavallisimmin isäntä on maalaistalon miespuolinen haltija, tilallinen eli talollinen.


title: Isäntä

text: Yleiskielessä isäntä-sanalla on myös muita merkityksiä: (miespuolinen) omistaja, haltija, käskijä; tilaisuuden toimeenpanijana toimiva mies tai laitos; tarustossa miespuolinen haltija kuten Tapio, metsän isäntä.


title: KTP-Basket

text: KTP-Basket on kotkalainen koripallojoukkue, joka pelaa Suomen korkeimmalla sarjatasolla Korisliigassa. Kotkan Työväen Palloilijoiden miesten edustusjoukkue on pelannut Suomen korkeimmalla sarjatasolla yhtä kautta lukuun ottamatta yhtäjaksoisesti vuodesta 1957 lähtien. Joukkue on saavuttanut kaikkiaan 24 SM-mitalia joista kuusi kultaisia. Suomen cupin joukkue on voittanut yhdeksän kertaa, useammin kuin mikään muu miesjoukkue. KTP:n kotikenttä on Steveco-areena.


title: KTP-Basket

text: KTP on jäädyttänyt miespelaajistaan Larry Poundsin pelinumeron 14 ja Pertti Marttilan pelinumeron 12. Lisäksi se on jäädyttänyt valmentaja Erkki Hiltusen paidan.


title: KTP-Basket

text: KTP-Basket pelasi kaudella 2013–2014 eurooppalaisten seurajoukkueiden tuolloin kolmanneksi korkeimmalla tasolla EuroChallengessa. Kaudella 2015–2016 se osallistui ensimmäistä kertaa järjestettyyn FIBA Europe Cupiin.


title: KTP-Basket

text:
Alkuvuodesta 2016 KTP:n uutisoitiin kärsivän talousvaikeuksista. Huhtikuussa 2016 seura päätti olla jatkamatta päävalmentaja Anton Mirolybovin sopimusta KTP:n jäätyä runkosarjassa yhdeksänneksi eli ulos pudotuspeleistä. Uudeksi päävalmentajaksi valittiin Ray Ailus.
Korisliigan vuoden pelaaja


title: KTP-Basket

text: Korisliigan vuoden puolustuspelaaja


title: KTP-Basket

text: Korisliigan vuoden ulkomaalaisvahvistus


title: KTP-Basket

text: Korisliigan vuoden kehittynein pelaaja


title: KTP-Basket

text: Korisliigan vuoden valmentaja


title: David Kennedy

text: David Anthony Kennedy (15. kesäkuuta 1955 Washington (DC) – 25. huhtikuuta 1984 Florida) oli neljäs Robert F. Kennedyn ja Ethel Skakelin yhdestätoista lapsesta.


title: David Kennedy

text: Kesäkuun 6. päivän iltana vuonna 1968 muutamaa päivää vaille 13-vuotias David Kennedy oli yksin hotellihuoneessa katsomassa televisiosta isänsä voitokasta riemua vaalikampanjassa ja sen jälkeistä tragediaa, jossa hänen isänsä murhattiin suorassa lähetyksessä. Hän otti asian hyvin raskaasti ja on sanottu, ettei hän koskaan päässyt sen yli. Hänestä tuli murrosiässä alkoholin ja huumeiden väärinkäyttäjä. David Kennedy kuoli Demerolin ja kokaiinin yliannostukseen Brazilian Court -hotellissa vuonna 1984.


title: David Kennedy

text:
Saman vuoden jouluna kun hänen isänsä murhattiin hän kirjoitti kirjeen äidilleen. Kirjeessä luki:
"Enää en voi pelata jalkapalloa isäni kanssa, en uida, en ratsastaa, en telttailla hänen kanssaan. Mutta hän oli paras isä koskaan. Hänestä oli minulle isäksi pitkän aikaa. Ja hän teki kuin kukaan muu tahansa isä miljoonaan vuoteen."


title: Ethel Kennedy

text: Ethel Kennedy (omaa sukua Skakel, s. 11. huhtikuuta 1928 Chicago) on Kennedyn klaanin jäsen ja Robert F. Kennedyn leski.


title: Ethel Kennedy

text: Robert ja Ethel Kennedy saivat 11 lasta. Viimeinen lapsista syntyi Robertin murhan jälkeen. Ethel Kennedy on Robert F. Kennedy Memorial Centren perustaja. Sen tavoitteena on jatkaa Robert F. Kennedyn elämäntyötä myöntämällä ihmisoikeus- ja journalistipalkintoja.


title: Glen Salmon

text: Glen George Salmon (s. 24. joulukuuta 1977 Harare, Zimbabwe) on zimbabwelaissyntyinen mutta Etelä-Afrikkaa edustava jalkapalloilija. Seuratasolla hän edustaa eteläafrikkalaista Supersport Unitedia.


title: Glen Salmon

text: Pääsarjatasolla Salmon on edustanut Supersport Unitedin lisäksi Alankomaissa NAC Bredaa ja FC Groningenia sekä Kreikan Superliigassa PAOK Salonikia. Alemmilla tasoilla hän on pelannut "Chiltern Parkissa", "Christian Brothers Collegessa", Boksburg FC:ssä ja Alberton FC:ssä.


title: Glen Salmon

text: Euroopassa Salmon pelasi vuosina 1999–2008.


title: Patrick J. Kennedy

text: Patrick Joseph Kennedy (s. 14. heinäkuuta 1967) on yhdysvaltalainen demokraattisen puolueen poliitikko. Hän toimi vuodesta 1995 vuoteen 2011 Yhdysvaltain edustajainhuoneessa Rhode Islandin edustajana. Hän kuuluu Kennedyn sukuun – hänen isänsä oli senaattori Ted Kennedy.


title: Patrick J. Kennedy

text: Kennedy on ollut vuodesta 2011 lähtien naimisissa Amy Petitgoutin kanssa. Heillä on kolme yhteistä lasta.


title: Patrick J. Kennedy

text: Kennedy on sairastanut kaksisuuntaista mieliala- eli bipolaarihäiriötä.


title: Tessin

text: Tessin tarkoittaa seuraavia:


title: Suomen Asianajajaliitto

text: Suomen Asianajajaliitto () on vuonna 1958 perustettu asianajajalakiin perustuva julkisoikeudellinen yhteisö. Julkisoikeudellista liittoa edelsi vuonna 1919 perustettu Suomen Asianajajaliitto ry.